Bali 9 : Kisah Cubaan Seludup Dadah Heroin Dari Indonesia Ke Australia Yang Berakhir Dengan Hukuman Mati Ditembak

Pada 17 April 2006, sekumpulan 9 individu telah ditahan oleh pihak polis Indonesia setelah mendapat maklumat daripada pihak polis Australia. Mereka ditahan ketika cubaan menyeludup dadah heroin seberat 8.3 kilogram, dari Indonesia ke Australia. Dadah heroin tersebut dianggarkan bernilai RM17.12 juta ringgit. Kesemua 9 daripada mereka adalah warganegara Australia.

Selepas siasatan dan perbicaraan dilakukan, mahkamah Indonesia mendapati kesemua 9 saspek bersalah. Dua daripada 9 pesalah ini iaitu Myuran Sukumaran dan Andrew Chan yang merupakan ketua kepada kumpulan Bali 9 ini telah dijatuhkan hukuman mati dengan cara ditembak.

7 yang lain dijatuhkan hukuman penjara seumur hidup, namun hanya Renae Lawrence diberikan pengurangan hukuman kepada 20 tahun penjara.

Walaupun mendapat tentangan hebat daripada masyarakat di Australia, hukuman mati dengan cara menembak yang dijatuhkan kepada Myuran dan Andrew tetap dijalankan dan dilakukan di sebuah penjara pulau di Nusa Kambangan, Indonesia pada 29 April 2015.

Sebelum bertemu di Bali, 9 individu ini merupakan dua kumpulan yang berbeza iaitu daripada Sydney dan Brisbane. Polis Australia sendiri tidak pasti bagaimana mereka boleh berkait tetapi mengetahui pergerakan ahli kumpulan ini sebelum mereka berlepas. 4 daripada mereka iaitu Renae Lawrence, Matthew Norman dan Martin Stephans merupakan pekerja di syarikat hospitaliti, Eurest, di mana Andrew Chan merupakan penyelia di syarikat tersebut.

Andrew dan Myuran pula yang merupakan ketua kepada kumpulan Bali 9 ini adalah rakan lama ketika sekolah dan tidak berhubung selepas menamatkan sekolah sehinggalah bertemu semula di rumah rakan mereka pada tahun 2002. Bagi mereka berdua, ini bukanlah kerja menyeludup kali pertama kerana pernah berjaya menyeludup heroin dari Indonesia ke Australia pada Ogos dan Oktober 2004.

Scott Rush dan Michael Czugaj yang juga merupakan rakan ketika sekolah pula telah direkrut oleh Tan Duc Thanh Nguyen. Scott mengenali Tan Duc ketika pergi memancing, dan mengenali Myuran Sukumaran ketika menghadiri sebuah majlis hari jadi. Ketika itu, Tan Duc menawarkan percutian percuma ke Bali kepada Scott. Scott kemudiannya pulang ke Sydney bertemu rakannya Michael, dan aturan untuk mereka ke Indonesia dibuat.

Andrew dan Myuran sebagai ketua sampai terlebih dahulu di Bali, diikuti Renae dan Martin yang tiba pada 6 April 2005. Scott dan Michael pula tiba 2 hari kemudian pada 8 April 2005.

Mereka kemudiannya bertemu dan mengadakan mesyuarat, di mana Andrew dan Myuran memberikan simkad kepada yang lain supaya mudah untuk berhubung. Polis Indonesia yang sudah mengetahui mengenai perancangan mereka yang diberitahu oleh polis Australia, menyedari kebanyakan daripada mereka menghabiskan masa berada di dalam hotel, kecuali Scott dan Michael yang bergembira di Bali.

Maklumat yang diperolehi mengenai kumpulan ini termasuklah nama, nombor pasport, dan maklumat berkenaan kaitan mereka mengenai penyeludupan dadahm dan polis Indonesia telah mengawasi setiap pergerakan ahli kumpulan ini seminggu sebelum penangkapan dibuat.

10 hari kemudian pada 16 April 2006, mereka bertemu yang mana menurut pihak polis ia adalah perjumpaan terakhir dan taklimat diberikan oleh Andrew dan Myuran, sebelum ditangkap di lapangan terbang pada 17 April 2005.

Pada 17 April 2005, pihak polis Indonesia telah berjaya memberkas 4 daripada mereka di Lapangan Terbang Denpasar yang mempunyai dadah heroin dilekatkan di badan mereka. Martin Stephens membawa 3.3kg, Renae Lawrence membawa 2.689kg, Michael Czugaj membawa 1.75kg dan Scott Rush membawa 1.3kg.

Myuran Sukumaran pula telah diberkas di Hotel Melasti di Kuta, bersama-sama Matthew Norman, Tan Duc Thanh Nguyen, Si Yi Chen. Bersama-sama mereka, polis menjumpai dadah heroin seberat 334g, pembalut plastik, selotape dan penimbang berat yang menunjukkan cubaan mereka untuk menyeludup dadah ke Australia.

Pada petang yang sama, Andrew Chan yang berada di dalam kapal terbang Australia Airlines di Lapangan Terbang Ngurah Rai untuk berlepas ke Australia, telah berjaya diberkas. Andrew yang berseorangan ketika ditangkap hanya mempunyai beberapa buah telefon bimbit, dan tiada dadah pada badannya. Polis mengesyaki Andrew sebagai mastermind kepada Bali 9.

Polis Indonesia tidak mengetahui penglibatan Myuran sehinggalah pada hari penangkapan kerana polis Australia tidak memberi maklumat penuh mengenai beliau, dan hanya menganggap Myuran sebagai pengawal peribadi Andrew kerana mereka kerap kelihatan bersama.

Polis Indonesia menyatakan bahawa 5 daripada 9 yang ditangkap di lapangan terbang akan didakwa menyeludup dadah yang membawa hukuman mati, manakala mereka yang ditangkap di hotel akan berhadapan hukuman lebih ringan, maksima 10 tahun penjara.

Polis juga mendapati bahawa Andrew telah merekrut 8 yang lain sebagai keldai dadah dan diupah sebanyak RM33,850 hingga RM50,750, serta wang belanja di Indonesia sebanyak RM16,900.

10 hari selepas penangkapan, skuad polis dadah Bali menyatakan mereka akan berusaha untuk menyabitkan hukuman mati kepada kesemua 9 daripada mereka. Ini kerana kesemua daripada mereka pernah memasuki Bali sebelum ini menggunakan passport palsu yang mana menunjukka mereka pernah menyeludup dadah sebelum ini.

Polis Australia percaya rancangan ini dirancang oleh sindiket dadah Australia dan memberitahu bahawa Myuran merupakan ketua, dan bukannya Andrew. Pihak peguambela mengakui mereka yang ditangkap dengan dadah di badan hanyalah penyeludup dan melakukannya semata-mata kerana wang untuk membantu keluarga, serta telah diugut jika tidak melaksanakan apa yang disuruh. Mereka juga tidak tahu apa yang mereka bawa di badan mereka dan tidak tahu bahawa Indonesia mempunyai undang-undang mati berkaitan jenayah dadah.

Selepas penangkapan dilakukan, ibu bapa Scott Rush dan Renae Lawrence telah menyalahkan dan mengkritik polis Australia kerana membiarkan polis Indonesia menangkap mereka. Mereka menyoal tindakan itu dan menyoal mengapa tidak membiarkan mereka sampai terlebih dahulu dan menangkap mereka di tanah Australia

Membidas kembali pernyataan ibu bapa kedua-dua pesalah itu, komisioner polis Australia, Mick Keelty berkata, polis Australia tidak akan memberi bukti atau maklumat yang akan membuatkan seseorang menerima hukuman mati, namun realiti kes ini adalah mereka telah ditangkap secara terangan dengan mempunyai dadah di badan mereka di Indonesia.

Perbicaraa pertama dilakukan pada 11 Oktober 2005 di Mahkamah Daerah Denpasar dimana 3 daripada mereka yang ditahan di Hotel Melati iaitu Tan Duc, Si Yi Chen dan Matthew Norman dibicarakan bersama. 6 yang lain dibicarakan secara berasingan. Jika mereka didapati bersalah, akan dijatuhkan hukuman mati dengan cara ditembak. Namun, perbicaraan kerap ditunda kerana tertuduh-tertuduh kerap mengadu sakit kepada dan muntah-muntah. Perdana menteri Australia ketika itu, John Howard memberitahu bahawa kerajaan Australia menentang sebarang hukuman mati yang dikenakan.

Pada 6 Disember 2005, peguam Australia, Robert Richter dan Brian Walters telah menghubungi Pengarah Pendakwaan Awam Komanwel supaya kesemua 9 daripada mereka diekstradisi (dihantar) ke Australia atas dakwaan konspirasi berkenaan heroin. Sehari selepas itu, membalas tindakan peguam Australia ini, hakim Mahkamah Daerah Denpasar telah meminta Australia supaya tidak mengganggu prosiding undang-undang di Indonesia.

Renae Lawrence mendakwa beliau dan keluarga menerima ugutan bahawa jika tidak mengikut arahan. Renae berkata dia diarahkan untuk menempah tiket ke Bali dan tidak tahu mengapa disuruh pergi ke Bali dan rakannya, Martin juga memberitahu diugut untuk ke Bali dan memberitahu bahawa Andrew menunjukkan gambar keluarga Martin. Jika tidak dituruti, keluarga mereka akan dibunuh. Scott Rush juga menuduh Andrew melekatkan dan membalu dadah di badannya.

Namun, Andrew Chan protes bahawa dirinya tidak bersalah dan menafikan tuduhan ugutan yang dikatakan oleh Renae dan Martin.

Hakim mendapati tiada bukti menyokong dakwaan Renae diugut, dan Renae didapati bersalah dan dijatuhkan hukuman penjara seumur hidup. Namun, pendakwaraya meminta agar diberikan hukuman lebih ringan iaitu 20 tahun penjara kerana kerjasama yang diberikan oleh Renae.

Keesokan harinya, tiga yang lain, Si Yi Chen, Tan Duc Nguyen dan Mattew Norman juga dijatuhkan hukuman penjara seumur hidup.

Namun, nasib buruk bagi Myuran Sukumaran apabila pihak pendakwa raya menuntut agar beliau dijatuhkan hukuman mati dan tidak perlu diberikan kelonggaran kerana Myuran membantu merancang operasi penyeludupan dadah itu. Myuran juga didakwa melekatkan dadah kepada keldai dadah yang lain dan menjadi ketua.

Pada 26 Januari 2006, pendakwa raya juga menuntut agar Andrew Chan dikenakan hukuman yang sama iaitu hukuman mati. Hukuman ini telah dikritik oleh rakyat Australia yang membandingkan dengan hukuman yang diterima oleh Abu Bakar Bashir yang bertanggungjawab ke atas letupan di Bali pada tahun 2002 yang menyebabkan 200 nyawa terkorban termasuk 88 rakyat Australia.

Perdana menteri Australia ketika itu, John Howard berkata, hukuman mati telah dikenakan di Indonesia berabad lamanya. Beliau juga merayu agar golongan muda Australia untuk tidak mengambil risiko sebegitu.

Renae Lawrence dan Scott Rush adalah yang pertama dijatuhkan hukuman dan dipenjarakan seumur hidup pada 13 Februari 2006 manakala Michael Czugaj dan Martin Stephens mengalami nasib yang sama keesokan harinya. Ketua kumpulan Bali 9, Andrew Chan dan Myuran Sukumaran dijatuhkan hukuman mati dengan ditembak.

3 yang lain iaitu Matthew Norman, Si Yi Chen dan Tan Duc Nguyen dijatuhkan hukuman penjara seumur hidup pada 15 Februari 2006.

Pada 26 April 2006, rayuan untuk mengurangkan hukuman kepada 20 tahun penjara oleh Renae Lawrence, Tan Duc Nguyen, Si Yi Chen dan Mattew Norman telah dibuat, namun pendakwa raya membuat rayuan menentang perubahan kepada hukuman tersebut.

Keputusan rayuan dikeluarkan pada 6 September 2006, dan setelah rayuan pendakwa raya dibuat dan didengari oleh Mahkamah Tinggi, hukuman mati ke atas Si Yi Chen, Scott Rush, Tan Duc Nguyen dan Matthew Norman dikenakan semula. Keputusan yang amat mengejutkan ini tidak disangka-sangka.

Namun, hukuman mati terhadap mereka ditarik semula dan dikurangkan kepada penjara seumur hidup pada 2008.

Pada September 2010, Andrew Chan dan Myuran Sukumaran membuat rayuan terakhir untuk hukuman mati ke atas mereka ditarik. Namun rayuan mereka telah ditolak, dan mereka tidak berputus asa di situ. Sekali lagi mereka telah membuat permohonan keampunan kepada presiden Indonesia ketika itu iaitu Joko Widodo namun kedua-dua permohonan telah ditolah pada Disember 2014 dan Januari 2015. Menurut Joko Widodo, beliau tidak akan memberikan pengampunan kepada jenayah berkaitan dengan dadah.

Usaha demi usaha dilakukan mereka bagi memohon agar hukuman diringankan, termasuklah dengan membuat rayuan dalam Bahasa Indonesia.

Pada 2 Februari 2015, pengumuman telah dibuat yang menyatakan bahawa kedua-dua Andrew dan Myuran akan menjadi kumpulan seterusnya bersama pesalah dadah yang lain dihukum mati di penjara Nusa Kambangan.

Selepas permohonan pengampunan ditolak, peguam Andrew dan Myuran telah melakukan cabaran yang jarang dilakukan iaitu mencabar kenggeanan presiden Indonesia untuk memberikan keampunan kepada mereka. Namun, ia ditolak sehari selepas itu. Mahkamah Indonesia memberitahu bahawa pihak peguam pesalah tidak boleh mencabar keputusan presiden Indonesia supaya memberikan pengampunan.

Masih tak menyerah kalah, salah seorang daripada peguam mereka telah membuat permohonan kepada Mahkamah Perlembagaan Indonesia untuk memeriksa keengganan Joko Widodo untuk memberikan pengampunan pada 6 April 2015. Tetapi permohonan ini dituduh oleh Peguam Negara Indonesia bahawa ia bertujuan untuk melambatkan proses hukuman mati kepada kedua-dua pesalah, dan memberitahu tidak akan ada lagi tundaan kepada hukuman tersebut.

Pada 4 Mac 2015, Andrew dan Myuran telah dipindahkan daripada penjara Bali ke penjara di Nusa Kambangan. Kerajaan Australia masih tidak berputus asa menentang hukuman mati itu telah menawarkan pertukaran banduan Indonesia di Australia untuk ditukarkan dengan Andrew dan Myuran. Namun ia telah ditolak oleh Joko Widodo.

Terdapat berita mengatakan kerajaan Australia akan menanggung kos penjara seumur hidup bagi kedua-duanya jika hukuman mati ditarik balik namun usaha melobi itu telah dikritik oleh Joko Widodo. Hukuman mati ini juga telah dikritik oleh Amnesty, satu NGO hak asasi manusia.

Pada 24 April 2015, duta mewakili banduan yang menunggu hukuman mati dipanggil untuk satu mesyuarat, dan peguam Andrew dan Myuran memberitahu ianya adalah satu tanda yang tidak menyenangkan. 2 hari selepas mesyuarat itu, peguam kepada kedua-dua pesalah itu telah diberikan notis 72 jam sebelum hukuman mati dijalankan.

Pada 29 April 2006, Andrew dan Myuran, bersama 6 lagi banduan lain iaitu seorang dari Indonesia, seorang dari Brazil dan 4 orang dari Nigeria, atas kesalahan yang sama, telah ditembak mati di penjara Nusa Kambangan.

Pelaksanaan hukuman mati itu telah mendapat sokongan padu daripada rakyat Indonesia, namun ia diprotes oleh diplomat asing.

Dalam satu temuramah bersama Myuran Sukumaran ketika menjalani hukuman penjara, dia berkata:

"Saya tidak menganggap diri saya sebagai seorang yang jahat. Jika dilihat pada diri saya sekarang, saya sangat bodoh ketik itu (seludup dadah). Tapi saya tak pernah lihat diri saya sebagai orang jahat," jelas Myuran Sukumaran


Bakat Unik Michael Jackson Mencipta Lagu Tanpa Ada Pengetahuan Tentang Muzik

Setiap pengkarya mempunyai kaedah yang berbeza dalam mencipta sesuatu lagi jadi apa yang membezakan mereka adalah teknik yang mereka gunakan. Komposer terkenal Mozart mampu mendengar sesebuah simfoni dalam kepalanya, John Lennon menggunakan peralatan seperti pensil untuk menghasilkan lagu dan penyanyi kumpulan Spiritualized, Jason Pierce yang menyanyikan dahulu bahagian orkestra kepada perakam audio.

Ramai pasti tahu lagu-lagu nyanyian Michael Jackson, tapi tahukah anda bagaimana lagu-lagu tersebut dihasilkan?

Michael bukanlah seorang yang berkemahiran dalam bidang teori muzik. Dia tidak mempunyai pendidikan muzik jadi dia tidak mampu menulis atau membaca notasi muzik. Kemahiran dia bermain instrumen juga tidaklah sehebat mana walaupun dia mampu bermain beberapa jenis instrumen, seperti yang tertera dalam kredit albumnya, HIStory.

Bagaimana Michael Jackson mencipta muzik? Tidak ramai yang tahu bagaimana sehinggalah Michael Jackson dituduh melakukan plagiat oleh seorang komposer bernama Crystal Cartier dalam album 'Dangerous' beliau.

Dalam perbicaraan mahkamah tersebut, Michael perlu menjelaskan bagaimana penghasilan lagu-lagu dalam album tersebut dibuat untuk membuktikan tidak wujud unsur plagiat.

Oleh kerana tiada pendidikan formal dalam muzik, Michael Jackson akan menyanyikan sendiri secara beatboxing setiap satu instrumen yang diperlukan dalam setiap lagunya sebagai demo lagu tersebut. Dengar video di bawah untuk tahu prosesnya secara menyeluruh.

"Saya hanya nyanyikan bahagian bass lagu tersebut ke perakam audio, kemudian meletakkan irama ke atas bass yang dibuat secara beatboxing untuk mencipta lapisan-lapisan audio," kata Michael menjelaskan bagaimana lagu 'Billie Jean' dicipta. "Dalam lagu Billie Jean, ada 4 lapisan bass yang berbeza dan bertugas memberikan watak pada lagu tersebut."

Rob Hoffman, seorang jurutera bunyi yang bertugas merakamkan lagu Michael menyifatkan proses bekerja dengan Michael dengan cara berikut;

"Dia akan datang dengan sebuah lagu yang baru ditulis semalam. Kemudian kami akan panggil pemain gitar. Michael akan menyanyikan tiap-tiap note pada setiap kord yang dia perlukan. Ini note pertama, kedua, ketiga dan seterusnya. Selepas pemain gitar dapat mengenal pasti note mana yang diperlukan, Michael akan menyanyikan lagu tersebut secara langsung di situ juga."

"Untuk bahagian orkestra pun sama. Dia akan menyanyikan semua bahagian. Semua ada dalam kepala dia dan dia perlu menerangkan kepada bahagian orkestra satu per satu note muzik yang diperlukan jadi pemuzik bertugas untuk mendapatkan note yang dia nyanyikan."

Bila Michael sendiri ditanyakan bagaimana dia menulis lagu oleh pihak mahkamah, dia hanya mampu berkata yang "semua lirik, susunan, kord, nota, bunyi, datang dalam kepala saya seolah diletakkan dan begitulah apa yang saya dengar."

Ada pengkarya yang memerlukan dia duduk dengan instrumen untuk mendapatkan karya, tetapi bagi Michael apa yang diperlukan adalah suara beliau. Selalunya Michael akan bekerja dengan 5 lagu setiap masa dan itu juga sesuatu yang sangat mengkagumkan.

Bagi seseorang yang tidak ada pendidikan formal muzik serta tidak mampu membaca nota muzik, kemahiran Michael melahirkan lagu-lagu pop yang masih kekal relevan sehingga sekarang sebenarnya membuktikan yang dia memang mempunyai bakat yang cukup menakjubkan.

Apabila ditanya dalam mahkamah, adakah Michael Jackson merasakan kemahiran menguasai teori muzik satu perkara yang penting, dengan tenang Michael menjawab - "tidak. Ia bukan satu kemestian."

Diolah semula dari artikel asal The Incredible Way Michael Jackson Wrote Music


Apa Patut Dilakukan Jika Terserempak Pervert Sedang Menggatal

Gangguan jalanan terhadap wanita bukanlah sesuatu yang baru. Sering kali kita melihat wanita-wanita yang berjalan seorang diri atau dengan pasangan, diganggu oleh mereka yang tidak beradab dan kurang moral. Sama ada hanya memanggil-manggil, mengikut ke mana wanita tersebut pergi atau sehingga melakukan sentuhan, kesemua ini tidak dapat diterima dan perlu dibanteras.

Namun, antara salah satu sebab perkara ini berleluasa dan semakin menjadi-jadi adalah tiada bantuan dan sokongan daripada pihak lelaki itu sendiri. Kebanyakan lelaki yang terlihat situasi ini hanya mampu memandang dan menggelengkan kepala, tanpa berbuat apa-apa.

iluminasi.com ingin berkongsi 5 perkara yang golongan lelaki boleh lakukan jika terlihat atau berhadapan dengan gangguan jalanan.

Ini kebanyakan lelaki selalu buat. Apabila pasangan mereka diganggu di jalanan, anda harus bertindak, jangan hanya berdiam. Kebanyakan lelaki hanya mendiamkan diri dan membiarkan si gadis berhadapan dengan gangguan tersebut seorang diri. Berpura-pura bahawa gangguan jalanan tidak berlaku atau berpura-pura tak dengar adalah sangat tidak patut. Dengan mendiamkan diri tak akan dapat menghentikan gangguan itu. Gangguan itu akan menjadi semakin kuat, mengikut si gadis dengan lebih berani. Sebagai lelaki, anda perlu lebih gentleman.

Jika anda sebagai lelaki pun takut dengan gangguan jalanan, apatah lagi si gadis. Pasti lelaki yang tidak berani berhadapan dengan gangguan ini takut jika apa-apa berlaku kepada mereka seperti dipukul atau sebagainya. Bagi wanita, lelaki bertanggungjawab menjaga keselamatan mereka.

Sekurang-kurangnya apabila berhadapan dengan gangguan jalanan, anda perlu berkata sesuatu. Ia tak semestinya perkataan yang kasar atau kurang ajar, dan tak perlu nak "menganjing" semula.

Wanita lebih suka jika anda yang bersuara menggunakan suara yang tegas dan sederhana, daripada kasar. Tapi jika anda tak berkata apa-apa seperti "Bro, tak lawak la kau buat macam ni," atau sebagainya, anda seperti bersetuju dengan si pelaku.

Berkata sesuatu kerana perkataan anda akan memberi impak kepada si pelaku dan mungkin akan membuatkan mereka berfikir banyak kali sebelum mengganggu lain kali, atau mungkin tidak. Tapi sekurang-kurangnya bersuara terhadap pengganggu jalanan adalah sesuatu yang berbaloi.

Jika pengganggu jalanan ini memuji-muji si gadis dan anda mendengarnya, jangan sesekali menyuruh si gadis supaya anggap ia hanya satu pujian. Wanita tak akan dapat menterjemah sesuatu yang lucah atau jijik kepada sesuatu yang positif dan tak akan rasa ianya sebagai satu pujian.

Mungkin ada di antara lelaki yang tak pernah mengalami situasi ini, tak mengapa. Mungkin anda takut nak tegur si pelaku kerana mereka ramai atau risaukan keselamatan anda.

Tapi sekurang-kurangnya cakap dengan si gadis dan tanya sama ada dia okay atau tak. Ia kelihatan seperti usaha yang kecil namun ia memberikan impak yang sangat besar dan sangat membantu si gadis daripada gangguan tersebut.

Jika wanita tersebut adalah rakan anda, berpura-pura anda adalah suaminya adalah sesuatu yang sangat membantu kerana bagi lelaki yang mengganggu, mereka tak akan menghormati wanita yang berkata "tidak" tetapi takut dan hormat jika wanita tersebut berkata beliau sudah mempunyai suami.

Jika anda mempunyai rakan, dan rakan anda adalah salah seorang daripada mereka yang mempunyai kelakuan dan tabiat buruk seperti ini, tegur mereka. Anda sebagai rakan perlu melakukan sesuatu jika mempunyai rakan seperti ini kerana anda sendiri tidak mahu isteri atau adik-beradik perempuan anda diganggu seperti itu. Dan kerana lelaki biasanya akan lebih mendengar kata-kata dan nasihat daripada lelaki sendiri.

Jika anda hanya mendiamkan perbuatan rakan anda mengganggu wanita-wanita di jalanan, jangan salahkan wanita jika mereka mengatakan semua lelaki tak berguna, kerana anda sendiri tak membantu wanita.


Deeper Lock : Kunci Basikal Paling Selamat Dan Pintar Di Dunia

Walaupun kes kecurian basikal di Malaysia tidaklah sehebat kecurian motosikal, namun ia adalah satu perasaan yang sangat mendukacitakan jika ia berlaku kepada diri anda. Lebih-lebih lagi jika basikal tersebut bernilai ribuan ringgit. Sehingga kini, tiada kunci basikal yang mampu membendung masalah ini yang membuatkan anda berasa tidak senang jika meninggalkan basikal anda di tempat awam.

Pencuri basikal hanya memerlukan 10 saat untuk mencuri basikal, dan dalam setiap 90 saat, 1 basikal berjaya dicuri di United Kingdom serta sebanyak 1.5 juta basikal telah dicuri setiap tahun di Amerika Syarikat. Keadaan ini menyumbang kepada kenaikan peratusan kes kecurian basikal sebanyak 10%.

Namun, satu usaha menghasilkan kunci basikal ini telah dimulakan oleh Michael yang juga menjadi mangsa kecurian basikal. Michael dan rakan-rakannya, yang mana masing-masing mempunyai kemahiran yang berbeza termasuklah jurutera, ahli pemasaran professional dan pereka bentuk, berasa mereka perlu berbuat sesuatu mengenai hal itu.

Misi mereka adalah untuk tidak lagi menjadi mangsa kecurian basikal dan jika ia masih berlaku, mereka boleh mengesan di mana lokasi basikal mereka. Menyedari ia bukannya satu misi yang mudah, mereka menggunakan dan menumpukan 2 tahun daripada hidup mereka mencari idea, mereka bentuk, dan menguji produk mereka. Dan kegagalan demi kegagalan dihadapi.

Hasil daripada kerja lewat malam yang memenatkan, mereka telah berjaya menghasilkan kemungkinan kunci basikal yang paling selamat di dunia.

Diberi nama Deeper Lock, ia mempunyai segala teknologi bagi mengelakkan basikal anda dicuri. Ia dipasang secara kekal pada basikal, bahagian luar kunci ini diperkuatkan dengan keluli dan dihasilkan untuk berhadapan dengan segala pemotong besi yang ada.

Dengan mempunyai sensor, sebarang pergerakan yang mencurigakan akan membuatkan kunci ini berbunyi pada tahap 110 desibel yang mampu membuatkan orang di sekitar sedar mengenai cubaan mencuri tersebut. Dihubungkan dengan telefon pintar anda, sensor tersebut akan memberikan amaran kepada telefon anda mengenai situasi itu di mana sahaja anda berada.

Jika basikal anda dicuri dengan cara dibawa ke tempat lain, anda boleh mengesan lokasi basikal anda menggunakan GPS yang terdapat pada kunci ini.

Apa yang lebih menarik, anda tidak memerlukan kunci untuk membuka peranti ini. Dengan berjalan menghampiri basikal anda dengan telefon pintar anda berada di dalam poket, ia akan terbuka secara automatik. Selain itu, ia mempunyai fungsi "sharing" di mana anda boleh memberikan akses kepada rakan atau keluarga untuk menggunakan basikal yang berkunci ini, hanya melalui satu butang.

Dan anda tak perlu risau mengenai bateri kerana ia mempunyai panel solar yang membuatkan peranti ini sentiasa dicas.

Deeper Lock masih belum berada di pasaran tetapi anda boleh menempahnya di Deeplock.


5 Peluru Berpandu Paling Dasyat Di Dunia

Semenjak dua menjak ini, kita kerap mendengar berita-berita di mana peluru berpandu beberapa buah negara kerap diuji, terutamanya Korea Utara. Peluru berpandu merupakan antara salah satu senjata perang yang paling kuat dan berbahaya. Impak yang boleh dihasilkan oleh peluru berpandu sangat lah besar yang mampu meranapkan sesebuah bandar dengan sekelip mata.

Antara impak yang paling terkenal dihasilkan oleh peluru berpandu adalah apabila bandar Hiroshima dan Nagasaki dibom oleh Amerika Syarikat pada Perang Dunia Kedua. Kekuatan sesuatu peluru berpandu itu ditentukan melalui ketepatan, jumlah peledak, kekuatan peledak dan kebolehan pergerakan peluru berpandu itu sendiri.

CEP = circular error probable (ketepatan peluru berpandu) - semakin tinggi CEP, semakin luas impak oleh peluru berpandu

Untuk memudahkan pemahaman mengenai kekuatan peluru berpandu dalam senarai ini, bandingkan dengan bom yang meranapkan bandar Hiroshima dan Nagasaki, yang mempunyai kekuatan 16,000 tan dan 21,000 tan TNT.

iluminasi.com ingin berkongsi antara 5 peluru berpandu yang paling kuat dan berbahaya di dunia. Senarai ini tidak mengikut turutan kerana setiap peluru berpandu ini mempunyai objektif dan misi yang berbeza.

Rusia berada di belakang Amerika Syarikat bagi pencapaian keseluruhan dan kemampuan jika bercakap mengenai peluru berpandu yang dilancarkan oleh kapal selam. Namun, peluru berpandu Bulava ini adalah penambahan terbaru dalam senjata kapal selam Rusia.

Peluru berpandu SS-N-32 ini direka khas untuk kapal selam kelas Borei oleh NATO. Peluru berpandu ini diluluskan dan diterima oleh Rusia pada tahun 2013 selepas menempuhi kegagalan berkali-kali ketika proses ujian. Bulava ini dilengkapi dengan 6 peledak 150 kilotan. Namun, ia dikatakan mampu membawa 10 peledak yang sama.

Ia boleh mencapai jarak sejauh 8,000 kilometer dan mempunyai CEP di antara 300 hingga 350 meter.

Selepas penambahan Bulava, ia diikuti oleh penghasilan peluru berpandu kapal selam yang terbaru iaitu Layner yang diguna pakai pada tahun 2014 oleh Rusia. Ia merupakan hasil penambahbaikan terhadap versi yang lalu iaitu R-29RMU Sineva. Antara faktor yang menyebabkan Layner dihasilkan adalah untuk memperbaiki masalah yang timbul dalam menghasilkan Bulava.

Dari segi jarak, ia boleh mencapai sejauh 11,000 kilometer dan mampu membawa 12 peledak dengan berat 100 kilotan setiap satu. Namun, peledak-peledak ini boleh dikurangkan bagi meningkatkan daya tahan peluru berpandu ini. CEP bagi Layner tidak diketahui namun ia dianggarkan menyamai atau lebih baik daripada CEP Bulava.

Trident II adalah merupakan peluru berpandu yang paling terkini yang digunakan bagi menguatkan kuasa marin tentera United Kingdom dan juga Amerika Syarikat. Trident II mula siap dan beroperasi pada tahun 1990, dan sentiasa dikemas kini serta dinaik taraf mengikut perkembangan teknologi.

Ia mampu membata 4 hingga 5 peledak dengan 475 kilotan setiap satu dan jarak maksima bergantung kepada jumlah peledak yang digunakan yang boleh mencapai di antara 7,800 hingga 11,000 kilometer. CEP bagi Trident II tidak diketahui namun tentera laut Amerika Syarikat mempunyai kadar minimum CEP serendah 120m atau kurang bagi meluluskan penggunaan sesuatu peluru berpandu. Dan menurut laporan, CEP Trident II melepasi syarat tersebut dengan perbezaan yang ketara.

Jika dibandingkan dengan peluru berpandu yang lain di dalam senarai ini, Dong Feng 5 dianggap sebagai yang terburuk. Namun walaupun ia tidak mempunyai luaran yang cantik, kemampuannya menyempurnakan tugas tidak dapat dinafikan. Servis DF-5 bermula pada tahun 1981, dan ia adalah sebagai satu isyarat kepada sesiapa yang ingin bermusuh dengan China supaya berfikir dua kali.

Saiznya yang sangat besar membolehkan DF-5 membawa 5 megatan (5,000 kilotan) peledak yang mampu mencapai jarak sejauh 12,000 kilometer, yang mana jika dilancarkan di China, boleh sampai di mana-mana tempat di muka bumi ini kecuali benua Amerika. CEP bagi DF-5 ini adalah sangat tinggi iaitu 1 kilometer yang memberi maksud bahawa ia tidak mempunyai tujuan lain, melainkan meranapkan dan menghancurkan sesebuah bandar.

Dengan kekuatan yang sangat luar biasa ini, DF-5 ini masih mempunyai ruang untuk diperbaiki dan menjadi lebih bahaya.

Peluru berpandu ini dinamakan sebaga SS-18 Satan oleh NATO bersebab. Peluru yang dilancarkan pada tahun 1973 ini telah melalui beberapa perubahan yang memperbaiki keberkesanannya, yang pada satu tahap ia boleh membawa antara 20 hingga 25mt (20,000 hingga 25,000 kilotan) peledak.

Perubahan terakhir yang dilakukan pada SS-18 Satan membuatkan ia mampu membawa 10 peledak dengan 750 kilotan yang boleh mencapai jarak sejauh 11,000 kilometer. SS-18 Satan mampu bergerak dengan kelajuan maksima 28.8km/j dan dengan 220 meter CEP, peluru berpandu ini memberikan kebimbangan kepada Amerika Syarikat. Jika dilancarkan, ia mampu sampai ke mana-mana sahaja tempat di muka bumi ini kecuali Amerika Selatan.


Jangan Upload Gambar Anak Sesuka Hati Di Media Sosial. Ini Sebabnya

"Abang, comel kan anak-anak kita. Seronok diorang sekali sekala mandi kolam," kata Julia.

Julia menunjukkan telefon pada suaminya, "tengah muat naik gambar diorang mandi kolam tadi kat Facebook."

"Kena public la bang. Ada juga kawan-kawan abang tadi yang saya bukan friend saya dalam Facebook tu," jawab Julia.

"Jue, kalaulah ada orang jumpa gambar anak kita tu, dia buat modal memuaskan nafsu dia macam mana?" tanya Norman.

"Isk abang ni. Diorang kan baru 5 tahun dengan 7 tahun. Takkanlah ada orang yang naik syahwat tengok budak-budak?" balas Julia berseloroh.

"Teruk la orang tu, sick minded betul dia. Pedo. Mintak Allah jauhkan kita daripada orang-orang macam tu, takut saya dibuatnya," balas Julia.

Norman hanya tersenyum. "Awak yang dekat-dekatkan orang macam tu dengan anak-anak kita, Jue."

"Apasal saya pulak? Kalau betul orang macam tu wujud, dia lah yang patut dipersalahkan, kan? Dia yang tak normal," jawab Julia, mempertahankan diri.

"Tak. Kalau orang macam tu betul wujud, awak yang patut dipersalahkan sebab awak yang muat naik. Macam mana pun yang paling patut dipersalahkan sayalah, kalau saya tak halang awak upload gambar anak-anak kita dengan anak-anak kawan-kawan kita tu," kata Norman.

"Alahai bang. Mana ada orang nak bernafsu tengok gambar budak-budak ni bang," kata Julia, masih berdegil.

"Sure ni? Bukankah awak juga yang banyak cerita dekat saya masalah rogol anak bawah umur ni Jue," kata Norman tenang sahaja.

"Kalau ada yang buat, memang lah kita tak tahu tapi kita sebagai mak bapak yang muatnaik, takkanlah kita nak lepas tangan peranan dan tanggungjawab kita sebagai tukang yang upload, yang?" soal Norman.

Julia diam saja lalu berkata perlahan, "seronok-seronok je ni bang."

"Seronok-seronok apa bendanya? Apasal ramai orang pompuan macam tu ha? Asal seronok-seronok aje tak berfikir panjang dah," kata Norman, keras.

Norman menggelengkan kepala. "Masyarakat kita ni pun, duk cerita pasal hak kanak-kanak, ada tak diorang bincangkan hak anak untuk halang ibu bapa muat naik gambar anak-anak kat media sosial?"

"Ye lah, kita ni mak bapak suka-suka kita saja muat naik gambar anak kita, dedahkan diorang kepada bahaya yang kita sendiri tak tahu apa boleh berlaku. Untuk apa sebenarnya? Apa kita dapat? No, no, no, let me rephrase that. Apa yang awak dapat Jue?" tanya Norman.


3 Kes Kematian Anak Disebabkan Ibu Bapa Antivaksin Dan Anti-Sains

Tidak ada ibu bapa yang tak sayangkan anak mereka, sedangkan haiwan sendiri menyayangi dan menjaga anak-anak mereka dengan penuh kasih sayang. Anak-anak dikurniakan kepada ibu bapa sebagai pelengkap kebahagiaan dalam sesebuah rumah tangga. Sebagai tanda bersyukur, ibu bapa wajib memberikan yang terbaik dalam segala segi.

Namun, lumrah manusia, terdapat mereka yang mengambil mudah tugasan sebagai ibu bapa dan menganggap ia tidak penting. Lebih teruk lagi, kealpaan dan kecuaian serta kedegilan ibu bapa dalam membesarkan anak dengan cara yang sepatutnya menyebabkan anak-anak yang menanggung derita, termasuklah kematian.

iluminasi.com ingin berkongsi 3 kanak-kanak yang mati akibat kecuaian dan kedegilan ibu bapa.

Seorang kanak-kanak perempuan sembilan bulan, Areni Manuelyan, meninggal dunia akibat bronchopneumonia (keradangan paru-paru) yang disebabkan oleh kekurangan zat makanan pada tahun 2011.

Ketika meninggal dunia, Areni hanya seberat 5.2 kilogram, kurang 1 per 3 daripada berat yang sepatutnya. Ibu bapa bayi malang ini, Hasmik dan Garabet Manuelyan, yang merupakan vegetarian, hanya memberikan jus tomato dan air sahaja kepada Areni.

Sehari sebelum kematian Areni, doktor memberi amaran bahawa anak mereka sedang tenat dan mencadangkan supaya Areni diberi makan melalui saluran darah secepat yang mungkin. Tetapi pasangan itu meninggalkan klinik dan berkata mereka akan berfikir dahulu, sehinggalah Areni meninggal dunia.

Walaupun dua daripada anak mereka telah diambil oleh jabatan kebajikan dan pasangan ini diberi amaran beberapa kali oleh doktor dan pakar pemakanan mengenai makanan yang diberikan kepada Areni, namun mereka masih mengabaikan dan menegaskan bahawa mereka hanya mengikut hukum alam semulajadi.

Walaubagaimanapun, hukuman yang dijatuhkan terhadap mereka dianggap sangat ringan dengan hanya 3 tahun kerja amal. Hakim berasakan bahawa kematian Areni, kehilangan hak penjagaan serta pembubaran perkahwinan pasangan itu sudah cukup berat bagi mereka.

Pasangan suami isteri, David dan Collet Stephan merawat anak mereka, Ezekiel, yang diketahui sedang sakit, dengan memberikan ubatan yang ada di rumah seperti sirap maple, bawang putih, bawang merah, lobak merah, lada merah dan cuka epal.

Namun mereka sebenarnya tersalah anggap yang anak mereka hanya demam selesema. Selepas 2 minggu, keadaan Ezekiel semakin teruk dan masih diberikan rawatan semulajadi. Rakan pasangan memberitahu beliau berasa anak mereka dijangkiti meningitis dan perlu diberi rawatan segera.

Mereka enggan membawa ke hospital sebaliknya membawa Ezekiel ke klinik naturopati. Ketika mahu memasukkan Ezekiel ke dalam kerusi kanak-kanak, badan kanak-kanak itu kaku dan dibaringkan ke atas tilam.

Menyedari keadaan Ezekiel semakin tenat, pasangan itu masih tidak membawa anak mereka ke hospital, sehinggalah Ezekiel berhenti bernafas. Ezekiel kemudiannya diberikan bantuan mesin pernafasan, namun meninggal dunia selepas 5 hari pada Mac 2012.

Pasangan ini didakwa dan didapati bersalah kerana gagal memberikan keperluan hidup kepada anak mereka. Collet dikenakan hukuman berkurung selama 3 bulan namun David dijatuhkan hukuman 4 bulan penjara kerana menunjukkan rasa tidak menyesal dan tidak mengaku tindakannya telah menyebabkan kematian anaknya.

Ketika masih kecil, Christine Delozier tidak pernah mengambil apa-apa pil atau menerima suntikan vaksin, jadi apabila Christine menjadi ibu, beliau juga tidak mempercayai perubatan moden. Disokong oleh suaminya yang berpendapat sepertinya mengenai perubatan moden, yang dibesarkan dalam kepercayaan yang dipanggil 12 Tribes of Israel.

Pegangan mereka semakin kuat dengan membuat kajian sendiri dengan membaca maklumat yang salah di internet yang mengatakan vaksin boleh menyebabkan kematian, gangguan imun, gangguan autistik dan bayi menggigil.

Sebelum kematian anak perempuan mereka yang bernama Hope, 18 bulan, Hope telah sakit selama 3 minggu akibat jangkitan telinga dan demam 39.4 darjah selsius serta muntah-muntah. Keadaan Hope mereka semakin teruk apabila telinganya menjadi bengkak bernanah, pecah dan mengeluarkan nanah selama 5 hari.

Namun Christine yang berpegang kepada pegangannya masih berkeras tidak mahu membawa anaknya ke hospital dan cuba untuk meningkatkan sistem imun anaknya dengan memberikan rawatan berasaskan herba.

Akhirnya, Christine menyerah kalah dan membawa Hope ke hospital, selepas kanak-kanak malang itu tidak lagi bernafas. Laporan autopsi menunjukkan Hope meninggal disebabkan streptococcus pneumoniae meningitis, yang bermula dari telinga kirinya. Hope yang hanya memerlukan antiobiotik kemungkinan masih hidup sehingga kini jika rawatan diberikan.

Christine dan suaminya didakwa atas tuduhan membunuh dan mengaku bersalah. Christine diberi tempoh pengawasan 16 bulan manakala suaminya dijatuhkan hukuman 4 hingga 23 bulan penjara.


Kenapa Ibu Bapa Wajib Ajar Anak-Anak Tentang Seksualiti

Tuan Puan, terutamanya bagi kaum ibu. Jika kalian ada anak perempuan yang masih ranum usianya, tolong ajarkan pada mereka bahagian tubuh badan yang tidak boleh disentuh oleh sesiapapun.

Bibir, dada, faraj dan punggung. Pesan pada mereka walau yang menyentuh itu bapanya, atoknya, abang kandung, adik kandung, bapa saudara, anak pengasuh atau mana-mana lelaki sekalipun, jangan sekali-kali benarkan ia untuk disentuh.

Jika kalian ada anak lelaki, ajarkan juga perkara yang sama. Katakan, wahai anakku, bibir, dada, zakar dan punggung jangan bagi sesiapa sentuh. Ia private part yang perlu dijaga walau apa sekalipun terjadi.

Jika ia berlaku (nauzubillah), ajar mereka untuk jerit kuat-kuat, gigit si pelaku syaitonirrajim itu, lari laju-laju, mengadulah pada ibubapa dan terus buat laporan polis.

Namun jika yang melakukan jenayah seksual itu dikalangan ahli keluarga kita sendiri, jangan sekali-kali beri muka pada mereka. Elak dari menggunakan alasan, alah nanti terputus hubungan keluarga, nanti apa keluarga sana kata. Jangan Tuan Puan! Keadilan perlu ditegakkan. Hukuman perlu dilaksanakan. Yang salah tetap salah!

Tuan Puan, tolonglah percaya pada anak kecil kalian. Banyak kes sebelum ini kanak-kanak ini sudah mengadu pada orang tua bahagian kemaluannya sakit, nak buang air besar susah. Tapi mak ayah buat tak tahu sahaja. Anggap tak ada apa-apa yang berlaku.

Tuan Puan, pantaulah anak-anak kita agar terhindar dari bahan pornografi. Pengalaman saya berprogam dengan pelajar, inilah punca utama kepada permasalahan yang lebih besar.

Si abang tengok video lucah, kemudian ajar adik perempuannya tengok sekali. Lebih malang lagi jika video lucah ini ada dalam handphone ayah sendiri. Berhentilah segera, jangan sampai ianya menjadi 'barah' yang lebih dahsyat!

Wahai ayah, jadilah contoh yang baik kepada anak-anak. Sakit hati ya amat bila ikuti laporan berita seorang bapa meliwat serta rogol anak perempuannya 600 kali sejak 2 tahun lepas. Boleh jadi beliau menzalimi, boleh jadi juga beliau dizalimi. Apa yang penting, keadilan perlu ditegakkan!

Anak yang seharusnya dididik, dipelihara, dijaga maruahnya, disayangi, dipeluk saat dalam kesedihan, tapi akhirnya menjadi tempat untuk melampiaskan nafsu.

Benarlah kata Tuhan, bila manusia tidak menggunakan pancaindera yang diberi, maka mereka lebih sesat dari binatang ternak!


Kesan Lampin Pakai Buang Terhadap Alam Sekitar Dan Bumi - Kajian

Era zaman moden ini, kebanyakan ibu bapa mengamalkan pemakaian lampin pakai buang pada anak mereka. Walaupun harganya agak mahal, kemudahan yang ditawarkan membuatkan lampin pakai buang tetap menjadi pilihan ramai berbanding ibu bapa tahun 80-an dan 90-an yang majoritinya masih ramai mengamalkan lampin kain pada bayi.

Teknologi yang menghasilkan lampin pakai buang ini walaupun berfaedah besar tetapi sebenarnya mempunyai satu kesan negatif yang cukup besar - masalah timbunan sampah yang tidak akan berhenti. Zaman ini pula bukan hanya sekadar bayi yang memakai lampin pakai buang, orang dewasa pun ada yang terpaksa bergantung hidup dengan lampin pakai buang.

Pernahkah anda terfikir apa berlaku pada lampin bayi yang telah anda buang?

Dianggarkan oleh Jabatan Pengurusan Sisa Pepejal Negara (JPSPN) 12% daripada sampah yang dikutip adalah lampin pakai buang, sama banyak dengan jumlah plastik yang memenuhi tempat pelupusan sampah. Sehingga sekarang tiada siapa tahu berapa lama lampin pakai buang akan mereput dalam tanah dan penyelidik menganggarkan setiap satu lampin pakai buang akan mereput dalam jangka masa 200 tahun.

Isunya, jumlah lampin yang dibuang akan semakin meningkat hari ke hari dan akan mengekalkan berat, saiz dan rupa semasa dibuang. Masalah paling besar, gel yang menampung cecair dalam lampin itu pula dianggarkan hanya akan reput selepas 500 tahun! Bayangkan lampin yang anak anda pakai sekarang ini akan masih terpelihara ketika zaman cucu cicit dia hidup.

Dengan statistik sebanyak 9.72 jutra lampin di guna dalam sehari di negara kita sahaja, bukankah itu menunjukkan perlunya kesedaran kepada masyarakat mengenai risiko amalan yang kita jalankan hari ini?

Masalahnya, tidak ada cara lain selain daripada menanam lampin-lampin ini dalam pusat pelupusan sampah. Lampin pakai buang pula dikategorikan sebagai objek yang tidak boleh dikitar semula dan sehingga kini, tidak ada akta daripada kerajaan yang mampu meringankan beban yang bakal kita tanggung.

Persoalannya, adakah lampin pakai buang boleh dikitar semula? Tidak. Kebanyakan lampin pakai buang yang dijual di negara kita bukanlah diperbuat daripada jenis yang boleh dikitar semula, kecuali jenis yang diklasifikasikan sebagai bio-degradable yang harganya lebih tinggi dan sukar dijumpai di negara kita.

Beberapa usaha telah pun dijalankan namun belum berjaya dijadikan solusi penuh kepada masalah ini. Sebuah projek percubaan Knowaste di Scotland pada tahun 2014 telah berjaya menjadikan lampin pakai buang dan tuala wanita yang dikumpul, dicuci, dikisar dan dijadikan pulpa sebagai bahan kitar semula untuk dijadikan bahan membuat atap dan tong sampah.

Pada tahun yang sama, sebuah lagi syarikat bernama Envirocomp di Scotland juga mengumumkan kejayaan mereka membina sebuah sistem yang menggunakan sisa najis manusia untuk dijadikan bahan bakar.

Pada tahun 2016, sebuah syarikat bernama Waste2Aromatics dari Belanda bekerjasama dengan Knowaste untuk menghasilkan apa yang digelarkan bio-aromatics, sejenis bahan yang banyak digunakan dalam industri kimia. Knowaste akan membekalkan fiber-fiber yang dikitar daripada lampin pakai buang dan dihantar kepada Waste2Aromatics untuk dijadikan bio-aromatics.

Projek mereka bermula dalam skala kecil-kecilan dahulu dalam tempoh 2016-2018 dan dijangkakan, pada tahun 2019 nanti sistem tersebut akan berfungsi pada keupayaan sebenar.

Syarikat-syarikat permulaan seperti DYCLE pula telah berjaya menukarkan sisa-sisa lampin menjadi sejenis baja berdasarkan penyelidikan mereka dan pada projek percubaan dengan menggunakan sisa dari 20 orang bayi. Setakat ini, projek tersebut nampaknya sedang berada dalam landasan yang tepat dan baja yang terhasil mampu mempercepatkan pertumbuhan pokok sehingga mampu menghasilkan 50kg buah setiap tahun.

Sebuah syarikat permulaan lain iaitu GDiapers pula cuba mengambil langkah berbeza dengan memperkenalkan sejenis lapisan yang perlu dipasangkan dalam lampin yang boleh dilupuskan dengan mengepamnya ke tandas atau dibuang dengan selamat. Namun oleh kerana penggunaannya yang belum meluas, kos yang akan dikenakan pada pelanggan mungkin meningkat 10-15% berbanding lampin pakai buang biasa. Setakat ini masyarakat Eropah mewakili majoriti pengguna GDIapers dan 50% daripadanya adalah dari United Kingdom.

Berbalik semula di Malaysia - negara kita masih lagi belum menemui sebarang hala tuju walaupun sudah banyak pihak menyuarakan kebimbangan mereka berkenaan isu ini. Jika tidak dikawal, selain masalah timbunan masalah, besar kemungkinan akan berlaku pencemaran udara menerusi gas methane yang terhasil dan juga pencemaran air jika berlaku kemasukan sisa-sisa lampin ke sumber air.

Perlukah kita menunggu lebih lama atau cuba mencari solusi ke atas masalah ini? Penduduk Malaysia akan bertambah sementara jumlah tanah semakin lama semakin berkurangan.

Sudah sampai masanya masyarakat Malaysia sedar tentang masalah ini yang akan kita tanggung sehingga 500 tahun lagi.

Billions of dirty nappies can be turned into pet litter


Kisah Hidup Jackie Chan : Pelakon Lagenda Seni Bela Diri Yang Buta Huruf

Tak perlu nak kenalkan lagi siapa Jackie Chan. Semua orang mengenali lagenda seni bela diri dan pelakon hebat dan tangkas ini. Walaupun bertubuh kecil, ia bukanlah penghalang kepada Jackie Chan untuk berjaya dalam industri lakonan sehingga menembusi Hollywood.

Beliau yang tak boleh membaca, adalah contoh kepada masyarakat bahawa usaha dan kegigihan mampu membuahkan kejayaan.

Jackie Chan dilahirkan pada 7 April 1954 di Hong Kong kepada bapanya Charles dan ibunya Lee-lee Chan. Ketika dilahirkan, bapanya yang tak mampu membayar kos pembedahan terpaksa meminjam daripada rakan, dan menolak tawaran doktor untuk mengambil Jackie Chan sebagai bayaran.

Bapanya merupakan seorang tukang masak di kedutaan Perancis di Hong Kong manakala ibunya seorang pembantu rumah. Semasa zaman kanak-kanaknya, kehidupan Jackie Chan dihimpit kemiskinan yang sangat teruk. Bapa beliau akan mengejutkan awal pagi dan mereka akan berlatih kung fu bersama-sama.

Charles percaya dengan belajar kung fu, ia akan membantu Jackie Chan dalam membina karekter, mengajar erti kesabaran, kekuatan dan keberanian.

Ketika di sekolah rendah, beliau bersekolah di Nah-Hwa Primary School yang mana beliau gagal pada tahun pertama lalu diberhentikan sekolah oleh bapanya. Wang yang diberikan untuk berulang alik ke sekolah sebaliknya digunakan untuk membeli makanan, dan berjalan kaki pergi dan pulang dari sekolah serta kerap bergaduh dengan kanak-kanak kulit putih dalam perjalanan.

Ketika kanak-kanak lain lulus dan melangkah ke darjah 3, Jackie Chan yang gagal masih di darjah 1. Melihat keadaan itu, bapanya menghantar beliau yang berusia 7 tahun ketika itu ke Akademi Drama China, sebuah Sekolah Opera Peking.

Ketika berjalan bersama ayahnya di sekolah itu, beliau terlihat kanak-kanak beraksi dan bermain pedang serta kayu. Beliau menceritakan ketika itu beliau berasa sangat teruja dan bersemangat, serta tidak mahu ke sekolah akademik lagi.

Di sekolah tersebut, beliau mempelajari seni bela diri, akrobatik, menyanyi dan juga berlakon. Pelajar sekolah ini diajar disiplin yang sangat tegas di mana mereka akan dipukul jika melanggar arahan atau membuat kesilapan.

Walaupun agak keras baginya, namun Jackie Chan tiada tempat untuk beliau pergi kerana ketika itu ibu bapanya telah berpindah ke Australia dan beliau dijaga oleh seorang Master. Beliau tidak bertemu dengan ibu bapanya untuk beberapa tahun.

Beliau menamatkan pelajaran di akademi ini pada usia 17 tahun, namun ketika itu Opera China sudah tidak lagi popular membuatkan beliau dan rakan-rakannya terpaksa mencari kerja dalam bidang lain.

Namun, ia adalah sangat sukar kerana mereka tidak diajar membaca dan menulis ketika di akademi itu. Satu-satunya kerja yang boleh dilakukannya adalah kerja buruh atau kerja aksi.

Ketika itu juga banyak filem di Hong Kong dihasilkan dan mereka memerlukan stuntman yang muda dan kuat. Jackie Chan yang sangat lincah dan sanggup mencuba apa saja untuk mendapatkan kerja. Karier sebagai seorang stuntman Jackie Chan bermula dengan filem Bruce Lee iaitu Fist of Fury pada dan Enter the Dragon pada tahun 1972 dan 1973.

Namun ia tidak semudah itu. Kegagalan demi kegagalan dilalui Jackie Chan dan disebabkan kesukaran mencari kerja stuntman, beliau berhijrah ke Australia dan tinggal bersama ibu bapanya di sana pada tahun 1976. Beliau kemudiannya menyambung pelajaran dan bekerja dalam bidang pembinaan.

Kerja dalam bidang pembinaan amat sukar dan membosankan bagi Jackie, membuatkan beliau tidak gembira tinggal di Australia. Namun, nasib menyebelahi Jackie Chan apabila penyelamatnya iaitu Willie Chan muncul dalam hidupnya.

Willie Chan bekerja dalam industri perfileman Hong Kong dan sedang mencari seorang bintang untuk filem terbaru Lo Wei (pelakon dan direktor yang popular di Hong Kong). Willie yang pernah melihat bakat dan aksi Jackie sebagai stuntman berasa kagum, dan telah bertemu dengan Jackie. Ketika ini Jackie Chan belum mengetahui bahawa Willie akan menjadi rakan baiknya serta pengurusnya.

Jackie Chan kemudiannya pulang ke Hong Kong untuk membintangi filem "New Fist of Fury" ketika berusia 21 tahun. Namun, filem ini tidak begitu berjaya kerana bakat yang ada pada Jackie Chan tidak digunakan dengan sebetulnya. Kejayaan mula menampakkan bayangnya hanya apabila Jackie Chan menyumbangkan ideanya yang menggabungkan unsur lawak ke dalam filem seni bela diri.

Tak lama selepas itu, Jackie Chan mula menjadi bintang terkenal, dengan kejayaan dalam filem "Snake in Eagle's Shadow", diikuti dengan filem blockbuster iaitu "Drunken Master". Filem pertama yang diarahkan oleh Jackie Chan juga mendapat sambutan hangat iaitu "Fearless Hyena".

Jackie Chan tidak berhenti disitu sahaja apabila beliau mula bereksperimentasi dengan watak komiknya. Perubahan ini memberikan perspektif yang baru kepada genre ini yang mana kemahirannya yang dipelajari di sekolah opera telah digunakan sepenuhnya oleh Jackie Chan.

Selepas kematian Bruce Lee, pencarian pelaon baru yang boleh menginspirasikan penonton seperti mana dilakukan Bruce Lee, lalu setiap ahli seni bela diri muda diberikan peluang. Jackie Chan yang tidak mahu meniru gaya dan hidup dalam bayang-bayang Bruce Lee telah menghasilkan gaya tersendiri dalam lakonannya.

Dalam menyempurnakan gayanya yang tersendiri, pelbagai kecederaan yang dialaminya termasuklah patah hidup sebanyak 3 kali, buku lali, hampir kesemua jarinya, tulang pipi serta tengkorak kepalanya.

Kini Jackie Chan adalah antara salah satu lagenda seni bela diri di antara yang terbaik di dunia setaraf dengan Bruce Lee. Jackie Chan bukan sahaja sangat popular di Asia malah juga di Hollywood. Banyak filem-filem beliau mendapat sambutan hangat di Hollywood termasuklah Rush Hour dan Shanghai Noon.

Walaupun dengan menerima pendidikan yang sangat minima, beliau telah dijadikan sebagai doktor kehormat sains sosial oleh Hong Kong Baptist University dan rakan kehormat oleh Hong Kong Academy of Performing Arts.

Tidak mampu membaca dan menulis, Jackie Chan masih mampu mencapai kejayaan sebegitu besar disebabkan ketekunan dan kegigihan beliau dalam bidang yang diceburi. Usaha inovatifnya menambah elemen komik dalam filem seni bela diri terbukti berkesan dan memberikan impak besar kepada dunia perfileman sehingga ke hari ini.

Pada tahun 2015, majalah Forbes menganggarkan kekayaan Jackie Chan adalah sebanyak RM1.5 billion.


Bakteria Dalam Ludah Anda Boleh Jana Elektrik - Bateri Air Liur

Bayangkan jika anda terkandas di mana-mana apabila bateri telefon anda mati. Anda ingin membuat panggilan penting tetapi tidak mempunyai pengecas ataupun bank kuasa. Apa nak buat? Ludah sajalah pada bateri.

Mungkin itulah yang ingin dibuktikan oleh sekumpulan penyelidik dari Binghamton University di New York. Mereka ingin membangunkan sebuah bateri yang dijanakan kuasanya oleh air liur.

Mereka memfokuskan penyelidikan kepada sel-sel bahan bakar mikrob (MCFs) yang boleh mengalirkan arus elektrik melalui bakteria. Penolong Profesor Sains Komputer dan Elektrik Binghamton, Professor Seokheun Choi yang mengetuai penyelidikan itu telah memberikan tumpuan dalam mewujudkan sumber kuasa kecil bagi peralatan kesihatan di kawasan pedalaman yang mungkin tiada bekalan tenaga elektrik berterusan.

Menurut Profesor Seokheun, penjanaan kuasa mikro amat diperlukan terutama bagi pusat diagnostik di negara membangun. Kebiasaannya, aplikasi kuasa ini hanya memerlukan beberapa puluh mikrowatt sahaja yang boleh menjana mikroelektrik selama beberapa minit bagi peranti di pusat-pusat kesihatan itu. Walau bagaimanapun, bateri komersial atau kaedah penjanaan tenaga yang lain mempunyai kos yang tinggi selain menimbulkan masalah pencemaran alam sekitar.

Bateri yang menggunakan kuasa bakteria ini diasaskan menggunakan kertas. Penyelidik membina MFCs menggunakan sel yang tidak aktif dan telah kering melalui pembekuan. Sel-sel ini mampu menghantar tenaga elektrik keluar dari dinding sel mereka yang dipanggil exoelectrogenic. Sel-sel exoelectrogenic ini akan dibasahkan melalui air liur yang akan mampu membangkitkan keupayaannya menjana tenaga dalam masa hanya beberapa minit.

Kini, ketumpatan kuasa yang diperolehi pasukan penyelidik ini hanyalah beberapa mikrowatt bagi setiap sentimeter persegi. Walaupun 16 sel bahan bakar mikrob yang disambungkan pada satu helaian kertas telah berjaya menghasilkan nilai arus dan voltan yang dikehendaki untuk menyalakan satu LED, kajian penambahbaikan kuasa masih perlu dibuat untuk aplikasi elektronik lain yang memerlukan tenaga lebih besar.

Langkah seterusnya dalam penyelidikan Profesor Seokheun ini adalah untuk meningkatkan ketumpatan kuasa dengan mendapatkan lebih banyak watt bagi setiap inci persegi.

Mungkin selepas ini anda yang mempunyai hobi suka meludah merata-rata tu boleh gunakan air liur ke arah kebaikan. Kalau kawan tak ada bateri pun anda boleh tolong ludahkan. Tapi buat masa sekarang, janganlah meludah merata-rata. Gelilah.


5 Spesies Haiwan Baru Dalam Abad Ini

Walaupun banyak spesies hidupan yang menghadapi ancaman kepupusan, para saintis dan aktivis tidak pernah berputus asa untuk menemui spesies-spesies makhluk baru dalam dunia. Kami kongsikan 5 daripada spesies hidupan baru yang dijumpai selepas milenium kedua:

Jika sekilas pandang, kita akan nampak makhluk ini kelihatan seperti watak Jedi Master Yoda dari Star Wars. Pada tahun 2010, kelawar buah ini dijumpai di dalam sebuah ceruk di tengah-tengah hutan. Selain kelawar ini, seekor labah-labah berwarna jingga dan katak yang mempunyai bintik kuning merupakan spesies haiwan terbaru yang dijumpai di wilayah Papua New Guinea.

Dalam tahun yang sama, lebih 200 spesies haiwan dan tumbuhan baru diperkenalkan buat pertama kali selepas dua bulan pencarian di pergunungan Nakanai dan Muller di sana.

Dikenali dengan lebih mesra sebagai "Mr. Blobby", ikan sculpin fathead ini ditemui di New Zealand pada tahun 2003 semasa satu ekspedisi bancian hidupan laut. Ikan berkepala besar dan kulit terkelepai ini hidup di lautan Atlantik, lautan India dan lautan Pasifik pada kedalaman antara 100 meter hingga 2,800 meter.

Burung Gunnision Sage-Grouse yang hampir pupus ini hanya ditemui pada awal tahun 2000. Para saintis berpendapat terdapat kurang daripada 5,000 ekor sahaja yang masih hidup dan spesies ini hanya membiak dan terdapat di sekitar Lembangan Gunnison di Colorado, Amerika Syarikat.

Ulat gonggok "jambu" ini bukan sebarang ulat gonggok. Spesies yang kelihatan seperti lipan ini pertama kali didokumenkan pada tahun 2007 di Sungai Mekong. Warna merah jambunya itu hanya untuk memberi amaran kepada musuh supaya tidak datang mengganggu kerana ia sebenarnya mampu menembak sebatian kimia beracun atau sianida untuk mempertahankan diri.

Sekumpulan jurutera yang sedang membina empangan di kawasan Amazon telah menemui 6 ekor makhluk aneh di dasar Sungai Madeira. Ia menyerupai kemaluan lelaki sehingga mendapat jolokan P*nis Snake.

Walau bagaimanapun,caecilian (sebutan: sei-si-li-yen) atau nama saintifiknya Atretochoana eiseltiis ini sebenarnya bukanlah sejenis ular tetapi merupakan spesies amfibia seperti katak dan salamander yang tidak mempunyai sebarang anggota.

Dengan kemudahan teknologi, kini semakin mudah para saintis dan ahli biologi membuat kajian mendalam mengenai kepelbagaian dan keunikan ciptaan Allah.

Kadang-kadang kita rasa seperti sudah mengetahui semua jenis haiwan dan tumbuhan melalui pembacaan, rupanya banyak lagi spesies yang kita masih belum pernah tengok. Pelik-pelik dan menggelikan pun ada!


Orang Yang Guna Filter Gelap Pada Gambar Cenderung Depresi - Kajian

Kuasa yang ada pada media sosial zaman kini memang tidak dapat dinafikan. Semua mata tertumpu ke arah medium ini terutamanya Facebook dan Instagram. Jika anda melihat dan memerhati "feeds" di Instagram terutamanya, anda dapat mengetahui kebanyakan daripada rakan-rakan anda atau selebriti yang anda ikut, mempunyai kehidupan yang indah dan glamor.

Namun, jika diteliti dengan lebih mendalam terhadap satu-satu gambar, gambar yang kebiruan, agak gelap dan "less-saturated", menurut satu kajian yang diterbikan di EPJ Data Science, menunjukkan seseorang itu sedang bergelut dengan kesihatan mental.

Kajian ini dibuat dengan menggunakan sampel sekumpulan 166 individu, yang mana 71 daripadanya didiagnos mengalami kemurungan. Apa yang mereka perlu lakukan adalah memberikan akses kepada akaun Instagram peribadi mereka. Jumlah gambar-gambar oleh 166 akaun ini adalah sebanyak 43,000 gambar.

Gambar-gambar ini kemudiannya dianalisa menggunakan model komputer khusus dengan meneliti setiap pixel warna, metadata, dan pengecaman muka tanpa mengambil kira kapsyen gambar. Data-data ini kemudian digunakan untuk membuat ramalan sama ada pemilik akaun tersebut mengalami kemurungan atau tidak.

Menakjubkan, apabila data-data ini dapat mengenal pasti mereka yang mengalami kemurungan, dengan peratusan ketepatan sebanyak 70%. Peratusan ini melebihi peratusan pengenalpastian masalah kemurungan oleh doktor biasa yang hanya 50% ketepatan, menurut kajian sebelum ini.

Menurut Chris Danforth, seorang profesor komputer lanjutan di University of Vermont dan pengarang bersama kajian ini, tujuan mereka melakukan kajian ini adalah kerana ingin mengenalpasti perilaku yang ditunjukkan oleh pengguna tanpa mereka sedari.

Komputer tersebut dapat mengenalpasti gaya yang dipamerkan oleh pengguna Instagram yang mengalami kemurungan. Gambar-gambar mereka lebih cenderung untuk kelihatan kebiruan, gelap, agak kelabu, dan tiada filter, serta mempunyai banyak komen dengan kurang likes.

Dan apabila mereka menggunakan filter, mereka lebih suka memilih Inkwell (filter hitam dan putih) manakala yang lain lebih suka filter Valencia. Bar yang berwarna biru mewakili penggunaan filter Instagram yang tidak seimbang oleh peserta yang mengalami kemurungan berbanding peserta yang sihat, manakala bar merah menunjukkan penggunaan filter Instagram oleh peserta yang sihat mentalnya.

Tambahan lagi, mereka yang berhadapan dengan kemurungan lebih suka memuatnaik gambar wajah, namun mempunyai bilangan wajah yang kurang dalam satu-satu gambar, yang menggambarkan mereka selalu, atau lebih suka berseorangan.

Walaupun statistik analisa ini menunjukkan hubungan yang sangat kuat, namun Chris Danforth menjelaskan yang ini adalah kajian dalam skala yang kecil, dan pastinya tidak mewakili seluruh populasi secara mutlak.

"Konsep ini telah terbukti, dan bagi mereka yang melalui kajian ini, data-data ini adalah sangat tepat. Namun sama ada ia akan memberikan keputusan yang sama jika diinterpretasikan terhadap individu lain, itu kita tidak tahu," jelas Professor Chris Danforth.

Walau apa pun, kajian ini semestinya menyumbang kepada kajian yang sedang berkembang yang menganalisa media sosial bagi membuat ramalan mengenai kesihatan mental.

Dalam satu kajian berlainan, analisa tersebut dapat mengenalpasti ibu-ibu yang mempunyai risiko mengalami kemurungan postpartum (kemurungan selepas bersalin), dengan ketepatan sebanyak 71%. Kajian-kajian lain mengguna metadata seperti jumlah bilangan tweet yang dibuat oleh seseorang dalam sehari bagi mengenalpasti risiko kemurungan.

Juga terdapat bukti yang agak kuat yang menunjukkan mereka yang mengalami kemurungan lebih sukakan warna yang gelap dan kurang sensitif terhadap warna, yang mana mereka melihat dunia seperti tidak berwarna.

Jadi, adakah jika rakan anda memuatnaik gambar hitam putih di Instagram bermakna mereka mengalami kemurungan. Tidak semestinya. Namun, dengan mengambil kira konteks data yang ditunjukkan di media sosial setiap hari, anda boleh mendapatkan idea mengenai apa yang berlaku di sebalik sesuatu gambar atau post.


3 Taktik Paling Licik Dan Bijak Dalam Sejarah Perang Dunia

Setiap pasukan tentera negara mempunyai kelainan dan kelebihan tersendiri. Ia termasuklah dari segi latihan, senjata api, pesawat, dan termasuklah strategi dan taktik. Namun, antara yang paling penting adalah taktik kerana dengan taktik yang betul, dengan kekuatan tentera yang sedikit mampu mengalahkan kekuatan tentera yang tinggi.

Walaubagaimanapu, strategi dan taktik yang dirangka terlebih dahulu sebelum perang bermula perlu sentiasa diubah-ubah mengikut corak dan rentak perang yang sedang berlangsung.

iluminasi.com ingin berkongsi 3 taktik yang sangat licik dan bijak digunakan ketika perang.

Menipu atau bluffing biasanya digunakan dalam permainan Poker, namun bagi Fritz Klingenberg, ia merupakan salah satu cara untuk menakluki sebuah banda. Ketika awal Perang Dunia Ke-2, kapten Fritz yang digambarkan sebagai seorang yang sangat pintar oleh pihak atasan, adalah ketua unit peninjau motosikal yang diarahkan mengumpul maklumat untuk pasukan tentera.

Ketika beliau mendekati ibu negara Yugoslavia iaitu Belgrade, Fritz yang ingin melihat bandar itu dengan lebih dekat telah menyeberangi Sungai Danube bersama 6 tentera lain. Ketika itu, bandar tersebut sedang diserang oleh tentera Nazi melalui udara dan kebanyakan pegawai tentera Serbia telah melarikan diri dari bandar Belgrade. Fritz telah merampas buah kenderaan dan memasuki Belgrade tanpa sebarang konfrontasi dari pihak musuh.

Mereka kemudiannya menggantikan bendera dengan warna bendera Nazi pada beberapa buah bangunan. Fritz mengarahkan pegawai bawahannya untuk melakukan rondaan di sekeliling bandar menggunakan kenderaan mereka. Ini menampakkan seperti Belgrade sudah ditawan dan menjadi milik Jerman. Namun, masih terdapat pegawai Yugoslavia di bandar itu termasuklah datuk bandar.

Fritz memberitahu pihak musuh bahawa beliau diberikan tugas untuk mengawal bandar Belgrade yang telah berada di bawah kawalan Nazi. Beliau juga menipu datuk bandar tersebut dengan mengatakan beliau perlu menghubungi unitnya menggunakan radio dan tentera udara Jerman akan terus menyerang bandar dan diikuti dengan serangan darat.

Datuk bandar tersebut tidak tahu untuk berbuat apa-apa namun agak meragui kata-kata Fritz. Ketika itu, sekumpulan pesawat peronda Jerman terbang melintasi mereka dan Fritz menunjukkan simbol jari supaya mengisyaratkan bandar bahawa masa sudah suntuk. Datuk bandar tersebut kemudian menyerah kalah.

Tentera Nazi ketika menerima berita menyerah kalah melalui radio seakan tidak percaya dan menganggap beliau telah ditangkap dan diseksa serta dipaksa untuk mengumpan tentera Jerman.

Ketika berlakunya perang, di mana ketika dua musuh sedang berperang, terdapat kawasan di tengah-tengah yang hendak ditakluki namun dibiarkan kosong kerana bimbangkan keselamatan. Kawasan ini dipanggil No Man's Land. Dalam sesetengah kes, No Man's Land ini sangat luas yang menyebabkan satu pihak tidak dapat melihat aktiviti pasukan musuh kerana terlalu jauh.

Untuk menyelesaikan masalah ini dan mendapatkan pandangan yang lebih jelas, tentera Perancis merupakan yang pertama yang menggunakan saki baki yang tinggal di medan perang dan tidak terlalu jelas sehinggakan menarik perhatian, dengan menggunakan tunggul pokok yang telah meletup.

Tunggul yang berdekatan dengan kawasan pihak musuh dipilih dan mereka akan melakukan operasi mengambil gambar, mengukur dan melukis tunggul tersebut, dan semua ini dilakukan secara rahsia dari jarak yang jauh. Hasil daripada operasi itu dibawa ke bengkel untuk menghasilkan replika yang sama.

Tunggul pokok palsu itu dihasilkan dengan ukuran yang sama dan sangat terperinci. Tunggul palsu ini dihasilkan daripada logam yang didalamnya kosong, bagi memuatkan askar dan digunakan untuk merisik pergerakan musuh.

Menghasilkannya bukan lah mudah, tetapi apa yang lebih sukar adalah menukarkan posisi tunggul sebenar dan tunggul palsu. Biasanya mereka akan memindahkan tunggul palsu dengan tunggul sebenar pada waktu malam dan askar yang dipilih untuk duduk di dalamnya biasanya bertubuh kecil. Segala maklumat yang diperolehi akan dilaporkan kepada ibu pejabat.

Semasa kempen Sinai dan Palestin ketika Perang Dunia Pertama, Empayar Uthmaniyyah dan British berperang antara satu sama lain bagi menakluki Jerusalem. Setelah beberapa bulan Empayar Uthmaniyyah diserang dan dihujani bom, bekalan mereka semaking berkurangan termasuklah bekalan rokok.

Mengetahui akan maklumat itu, tentera British telah menghantar bekalan rokok yang dibalut dengan utusan propaganda bagi melemahkan semangat tentera Turki. Namun, tentera Turki tidak menyerah kalah malah menghisap rokok yang dihantar tentera British.

Dan sebelum tentera British menyerang bandar Beersheba, mereka menghantar sekali lagi bungkusan rokok kepada tentera Turki namun terdapat mereka mengubah taktik itu. Rokok-rokok itu diadunkan dengan heroin yang sangat tinggi, dan membuatkan tentera Empayar Uthmaniyyah menjadi khayal dan sukar untuk bergera. Akhirnnya, perang tersebut dimenangi oleh British dengan mudah.

Rujukan : Tactical Tricks That Turned The Tide Of War


Ikan Boleh Tidur Ataupun Tidak? Ini Jawapannya

Persoalan yang ingin ditanya, adakah ikan tidur? Jika anda jawab ya, bagaimana cara ikan tersebut tidur ? Adakah ia berbaring,meniarap atau mengiring. Sekiranya anda perhatikan ikan di dalam akuarium sepanjang tempoh masa anda pasti tahu bahawa mereka sentiasa kelihatan aktif bergerak dan sentiasa berenang.

Ia kelihatan seperti ikan-ikan tersebut tidak pernah berhenti untuk berehat. Sesungguhnya ikan juga memerlukan waktu untuk berehat dari semasa ke semasa.

Untuk persoalan diatas, hakikatnya memang ikan akan berehat. Jika anda melihat tempoh pegerakan ikan di dalam akuarium, pasti anda akan melihat bahawa ia akan mengambil masa untuk rehat. Terdapat tempoh yang pasti ketika ia kelihatan berhenti berlegar di tempatnya dan kelihatan hampir seperti ia sedang berkhayal tetapi mata ikan tersebut terbuka dan tidak pernah tertutup. Adakah ikan tersebut tidur?

Jawapan mudah ialah ya, Ia tidur! Ikan boleh tidur pada bila-bila masa sahaja tanpa mengira waktu siang atau malam. Ikan tidur dengan mata yang terbuka kerana mereka tidak mempunyai kelopak mata untuk ditutup kecuali beberapa jenis ikan jerung yang mempunyai kelopak mata.

Ikan tidak tidur seperti manusia tidur yang selesa kerana ia tidak menggunakan bantal dan juga tidak mempunyai katil dengan cadar dan selimut. Sekiranya anda pernah memelihara ikan emas atau ikan hiasan lain, cuba anda perhatikan ikan tersebut dan mungkin anda dapat melihat sewaktu ikan tersebut tidur.

Ia akan berlegar di bahagian bawah tangki dalam keadaan seperti sedang berkhayal tetapi hakikatnya ia sedang tidur separuh sedar. Jika anda meletakkan makanan ke dalam tangki pada waktu ini pun pasti anda dapati bahawa ia akan mengambil masa yang lebih lama untuk ikan emas ini bertindak balas iaitu sama seperti anda yang mungkin mengalami kesukaran untuk bangun dari tidur ketika waktu malam.

Selalunya orang akan kata ikan tidak tidur kerana walaupun berada dalam keadaan yang statik tetapi ekor ia masih bergerak. Kebanyakan ikan perlu terus bergerak walaupun mereka tidur supaya ia dapat menyimpan aliran air yang berterusan melepasi insang ia untuk mengekalkan paras oksigen yang betul ke atas tubuh badan ia.

Bagi sesetengah ikan yang lebih besar seperti ikan jerung, ia boleh berenang pada kadar masa yang lebih perlahan ketika ia tidur. Ikan yang lebih kecil mungkin tidak dapat melakukannya seperti ikan jerung kerana ia sekadar menggerakkan siripnya ketika tidur.

Terdapat sesetengah jenis ikan yang tidur seakan waktu manusia. Contohnya ikan yang hidup berhampiran terumbu karang mungkin kekal aktif sepanjang hari dan kemudian ia akan bersembunyi di celah-celahbatu karang pada waktu malam untuk mengelakkan daripada serangan pemangsa.

Salah satu ikan yang tidak menggunakan bantal untuk tidur tetapi menggunakan beg tidur adalah ikan nuri. Ikan nuri diketahui bahawa ia berupaya untuk mengeluarkan beg tidur yang berupa bahan seperti jeli yang dating dari lendir.

Apabila sudah tiba masa untuk berehat, ikan nuri tersebut akan mengelilingi diri mereka dengan beg tidur tersebut untuk melindungi dari pemangsa ketika hendak tidur. Pastikan anda tidur mencukupi kerana ia akan membuat hari anda ceria dan bahagia.


4 Kisah Kanak-Kanak Dengan Wajah Tua Berbanding Umur Sebenar

Ramai di antara kita yang mahu sentiasa kelihatan muda dan berusaha melambatkan proses penuan dengan apa cara sekalipun sama ada dengan menjaga pemakanan, bersenam dan juga menggunakan produk penjagaan kulit yang mahal.

Namun, jika anda mengalami komplikasi genetik yang jarang seperti kanak-kanak ini, kemungkinan tiada apa yang dapat diusahakan lagi.

iluminasi.com ingin berkongsi 4 kanak-kanak yang kelihatan sangat tua berbanding umur sebenar

Bayi perempuan yang bernama Yuxin ini hanya berusia setahun, namun rupa parasnya kelihatan seperti berusia 60 tahun. Bayi ini mengalami penyakit kulit yang sangat jarang berlaku dan sedang dirawat di sebuah hospital di Zhengzhou, wilayah Henan, di tengah China. Salah seorang daripada doktor Yuxin percaya bayi ini dijangkiti penyakit Cutis Laxa.

Hanya Yuxin sahaja yang mempunyai komplikasi ini di antara lebih daripada 8 juta penduduk di bandar tersebut. Ibu Yuxin memberitahu bahawa kulit Yuxin agak longgar. Penyakit ini membuatkan mukanya menjadi berkedut dan pipinya kendur. Lebih teruk, kulit di bahagian badannya yang lain lebih kendur daripada wajahnya.

Jika anda pernah menonton filem "Benjamin Button", ia mungkin dialami oleh bayi ini, dimana kelihatan seperti menua secara terbalik. Bayi yang dilahirkan di Bangladesh Medical College Hospital, Dhaka ini mengalami masalah genetik yang sangat jarang berlaku dikenali sebagai progeria.

Walaupun baru berusia satu hari, bayi ini kelihatan seperti sudah berusia 70 tahun.

2 adik beradik berumur 8 dan 13 tahun ini, Ramesh dan Laxman Jadhav dari Pune, India Tengah, mengalami masalah genetik yang membuatkan tubuh badan mereka menjadi tua dengan sangat cepat. Kedua-dua kanak ini tidak diagnos dengan tepat oleh doktor, namun mereka yakin ia bukannya disebabkan oleh progeria, komplikasi genetik yang menyebabkan pesakit menua secara pramatang.

Mereka takut untuk keluar daripada rumah dan bersembunyi di bawah pakaian ibu mereka bagi mengelakkan diejek oleh kanak-kanak lain. Ibu mereka, Savita Jadhav, 30, sangat terdesak mendapatkan jawapan daripada doktor kerana bimbangkan anak-anaknya itu akan mati muda.

Kanak-kanak berusia 5 tahun ini mengalami komplikasi kesihatan yang membuatkan badan dan wajahnya menua 8 kali ganda daripada biasa. Berasal dari luar Magura, selatan Bangladesh, Bayezid Hossain yang mempunyai kepintaran melebihi paras sederhana, dipulau oleh masyarakat tempatan dan kanak-kanak sebaya takut untuk bermain dengannya.

Bayezid dipercayai mengalami apa yang dikenali sebagai progeria, dan menyebabkan mukanya membengkak, mata menjadi kuyu, kulit kendur, sakit pada sendi-sendi, kesukaran membuang air kecil dan giginya mula patah.


5 Kes Pembunuhan Paling Kejam Yang Pernah Berlaku di Malaysia

Negara kita banyak mengalami pembunuhan-pembunuhan bersifat profil tinggi yang mengejutkan banyak pihak.

Kebiasaannya kes seperti ini mempunyai banyak tanda tanya dan persoalan yang tidak mampu dijawab. Apatah lagi selepas dibuktikan berlakunya pembunuhan, makin banyak pula khabar angin yang membuatkan kita kurang jelas tentang apa yang telah berlaku.

Berikut adalah 5 kes pembunuhan paling menggemparkan yang telah berlaku. Ada yang berjaya diselesaikan dan ada yang masih lagi terbuka perbicaraannya sehingga ke hari ini.

Hilang sebelum dijumpai abu mayatnya, Datuk Sosilawati dan 3 orang lagi lelaki yang juga kumpulan pembantunya, meninggal dunia dibunuh lalu tubuh mereka dibakar.

Sisa mayat keempat-empat mereka dijumpai berdekatan Morib, selepas suspek telah membuang abu mayat mereka dalam sebuah sungai.

Hasil siasatan, pihak polis berjaya menemui jam tangan milik Datuk Sosilawati pada salah seorang suspek; diambil oleh suspek sebagai kenang-kenangan. Jam tangan itu menjadi bukti kukuh keterlibatan mereka dalam pembunuhan.

Motif sebenar pembunuhan dilaporkan berlaku kerana suspek berhutang RM3 juta yang tidak mampu dibayar kepada mangsa. Pada bulan Mac 2017, tiga daripada empat suspek dihukum gantung sementara seorang lagi dibebaskan.

Wanita Cina berwajah comel bernama Canny Ong diculik oleh seorang suspek bernama Ahmad Najib, selepas mangsa membayar bayaran meletakkan kenderaan di Bangsar Shopping Centre.

Sudah nasib, ada anggota polis menemui Canny dan Najib dalam kereta, namun tidak mengesyaki apa-apa yang aneh melihat 'pasangan' itu. Wanita malang itu dirogol sebelum dibunuh dengan pisau. Mayatnya dibuang ke dalam lubang pembentung di jalan raya.

Keesokannya, Ahmad Najib kembali ke lubang tersebut untuk membakar mayat Canny.

Hasil siasatan unit forensik menemui kesan air mani Ahmad Najib pada mayat Canny, menjadi bukti kejadian tersebut. Ahmad Najib dihukum gantung dan hukumannya sudah selamat dijalankan pada 24 September 2016 pada awal waktu subuh, atas jenayah yang sudah dia lakukan.

Ini antara kes paling menyayat hati kerana melibatkan kanak-kanak tidak berdosa.

Nurin Jazlin yang baru berumur 8 tahun diminta ke pasar pada 20 Ogos 2007. Malangnya, dia tidak pulang-pulang selepas itu.

Selepas laporan polis dibuat, polis berjaya mendapatkan rakaman kamera litar tertutup yang menunjukkan Nurin ditarik masuk ke dalam sebuah van putih tidak lama selepas dia keluar rumah.

Pada 17 September 2007, sebuah beg dijumpai seorang peniaga di depan kedainya, berisi tubuh Nurin dengan sebatang timun dan terung tertusuk dikemaluannya.

Pada 11 Oktober 2007, polis mendedahkan dua rakaman menunjukkan seorang lelaki menaiki motosikal meninggalkan beg tersebut di depan kedai sebelum sejam kemudian, seorang perempuan berlegar-legar di depan beg tersebut yang kemudiannya dibawa pergi oleh 3 orang lelaki.

Walaupun polis kita menggunakan bantuan FBI untuk menjelaskan rakaman tersebut, pihak polis masih gagal mengenalpasti suspek tanpa ada sebarang maklumat yang mampu membantu siasatan.

Sehingga sekarang, kes ini masih belum selesai dan pembunuh Nurin Jazlin masih bebas.

Dilaporkan terlibat sebagai jurubahasa dengan wakil kerajaan, Altantuya Shaaribu dibom menggunakan peledak C4 di sebuah kawasan hutan berdekatan Puncak Alam.

Sehingga sekarang tidak dapat disahkan motif sebenar pembunuhan tersebut berlaku walaupun kesnya sudah diselesaikan dan pembunuhnya, didakwa dua anggota olis petugas berjaya ditangkap.

Dua orang anggota polis bernama Sirul Azhar dan Azilah Hadri telah pun dijatuhkan hukuman gantung atas pembunuhan tersebut.

Bagaimanapun, Sirul Azhar sehingga sekarang mengatakan wujudnya konspirasi untuk menjadikan dia kambing hitam bagi menutup kes tersebut. Beliau sempat melarikan diri ke Australia sebagai individu yang berlindung di bawah suaka politik.

Pembunuhan ini merupakan antara kes paling terkenal kerana keunikan kes tersebut, terkandung elemen-elemen mistik yang menjadikan cerita kes ini terus hangat sehingga sekarang.

Datuk Mazlan Idris, seorang ahli Dewan Undangan Negeri Pahang berusaha mendapatkan khidmat seorang bomoh wanita bernama Mona Fandey, bagi menguatkan lagi pengaruh politik beliau dalam menghadapi pilihanraya.

Atas permintaan itu, Datuk Mazlan diminta hadir ke rumah Mona untuk menghadiri satu upacara ilmu hitam yang boleh membantu beliau. Dia diminta berbaring, sebelum kepalanya dipenggal dengan kapak oleh pembantu Mona.

Mayat Datuk Mazlan dikerat kepada 18 bahagian dan kulitnya disiat. Cebisan badan Datuk Mazlan ditanam disekitar kawasan rumah Mona Fandey bagi menghilangkan bukti.

Dengan wang RM300 ribu yang dibawa oleh Datuk Mazlan sebagai bayaran, Mona Fandey telah pergi membeli belah, membeli kereta Mercedes-Benz dan juga membuat penampilan baru pada wajahnya.

Selepas laporan kehilangan Datuk Mazlan dibuat, Juraimi sendiri yang juga pembantu Mona Fandey membuka cerita kepada pihak penyiasat, membawa kepada penemuan-penemuan badan Datuk Mazlan di kawasan rumah Mona.

Mona, suaminya Affandi dan Juraimi yang membantu pembunuhan ditahan sebagai suspek utama. Perbicaraan berlangsung dan semuanya dihukum gantung oleh pihak mahkamah, selepas terbukti menyebabkan kematian Datuk Mazlan.

Pada 2 November 2001, ketiga-tiga mereka digantung di Penjara Kajang.

Kumpulan individu yang hadir menyaksikan perkara tersebut, mengakui riak wajah mereka bertiga tidak ada sedikit pun kelihatan menyesal melakukan pembunuhan tersebut.


Limpahan Populasi Tua : Punca Ekonomi Dunia Menghadapi Krisis

Selain ketidakstabilan politik dan peperangan, terdapat faktor lain yang boleh mendorong kepada krisis ekonomi sebuah negara ataupun dunia secara amnya. Berikut merupakan pendapat Tuan Izzuddin Yussof mengenai kaitan ageing population dengan punca kebanyakan krisis ekonomi dunia.

Ageing population ini satu masalah demografi. Iaitu apabila peratusan orang tua semakin tinggi di kalangan rakyat satu-satu negara tersebut. Contohnya Jepun, 46% daripada rakyat mereka berusia 50 tahun ke atas, berbanding Malaysia yang hanya 19%.

Tak susah untuk kita faham kenapa ageing population ni merupakan bencana kepada ekonomi .

Baru-baru ni seorang professor UM berbangsa Jepun beritahu. Di Jepun, majoriti orang muda tidak mampu nak dapatkan 'permanent job'. Majoriti mereka hanya mampu dapatkan temporary job. Kenapa? Sebab pemilik bisnes pun tidak confident nak ambil pekerja tetap dengan demografi yg semakin tua dan bisnes yang semakin perlahan dariada tahun ke tahun. Tahu tak 40% drpd kerja di Jepun adalah 'temporary'!

Permanent job is a 'luxury' utk orang muda Jepun. Lebih malang lagi, tanpa permanent job, diorang tak dapat kahwin! Kesannya, (mengikut prof itu), hampir 50% drpd mereka yang berumur 40 masih belum berkahwin. Sebab diorang tak ada kerja 'permanent'. Kesian diorang.

Kesannya, spiral masalah demografi ini menjadi lebih kronik. Kurang orang kahwin, kuranglah anak. Maka population Jepun terus menerus shrinking. Cuba tengok kat bawah ni utk population pyramid Jepun. Ekonomi diorang memang tidak mampu hendak diselamatkan, tidak kiralah walau apa pun dilakukan central bank atau kerajaan mereka.

Lebih malang lagi, Jepun bukanlah english-friendly country. Jadi diorang susah nak dapatkan immigrants. Berbeza dengan US, UK ataupun Australia yang mana ekonomi mereka dibantu oleh immigrants (walaupun immigrants membawa isu yang lain).

Di website yang sama, kalau korang tengok untuk Greece, situasinya sama. Hence the reason kenapa mereka mengalami krisis hutang (pesara diorang bersara awal dan bayaran pencen adalah tinggi, maka duit kerajaan habis di situ). Atau spain, atau germany. Atau europe as a whole. Semuanya shrinking, hence explaining why until now, ekonomi diorang struggling to recover sejak 2008 (Global Financial Crisis).

Hanya US yang mampu recover dengan elok sejak GFC. Kenapa? Haa pergilah tengok demografi diorang. Orang duk kata sejak 10 tahun lepas USD akan collapse lah apa lah. Sampai sekarang tak berlaku. Kenapa? Sebab isunya bukan dengan USD ke fiat money ke hutang ke apa. Isunya pada demografi. US punya population pyramid in fact macam sangat 'ideal' untk kestabilan ekonomi.

Haa apa lagi pergi tengok population pyramid Malaysia. Perasan tak? Population pyramid kita mula berhenti berkembang dengan laju pada tahun 1990. Sejak daripada itu, rakyat Malaysia sudah kurang beranak.

Perasan tak? Datuk kita adik beradik diorang ada berbelas. Ibu bapa kita dalam 8-10 orang. Kita dalam 4-6 orang. Tapi anak-anak kita? Ramai antara kita kemungkinan besarnya anak akan berada dalam lingkungan 0-3 orang (maaflah aku assume yang baca ni majoriti orang-orang muda macam aku hehe).

Banyak faktor. Tapi kalau tanya aku antara penyumbang utama sebab ibu bapa dah mula semakin sibuk berkerja. World Bank tak habis-habis suruh Malaysia tingkatkan bilangan wanita berkerja, katanya untuk tingkatkan economic potential dan equality. Sedangkan kementerian wanita pun tengah struggle nak seimbangkan antara pastikan perempuan berkerja + diorang nak kahwin dan ada anak yang 'mencukupi' untuk sustain Malaysia economic population.

Sebab tu kalau perasan dari tahun ke tahun, polisi ekonomi Malaysia banyak menjurus ke arah nak mudahkan parent berkerja melahirkan anak. Utk wujudkan nursery di tempat kerja. Atau berikan paternity leave untuk lelaki. dll. Silap-silap akan tiba masanya kita jadi macam UK. Maternity leave setahun beb! Hahah.

Moving forward, population kita confirm akan menjadi ageing population. Pesara akan ramai, kos perubatan akan meningkat. Orang muda akn sengsara sebab tersekat dengan kos sara hidup yang tinggi, gaji yang rendah, tapi cukai yang tinggi.

Krisis ekonomi itu pasti akan berlaku. Kerajaan pun sedar benda ni, sebab tu pekerja kerajaan tengah dikurangkan, untuk kurangkan beban pencen di masa depan. Akan tiba waktu pekerja kerajaan yang baru tidak lagi ada pilihan untuk memilih pencen. Fiscal deficit dan hutang negara perlu dikawal dari sekarang, kalau tak kita berisiko menjadi seperti Greece apabila population Malaysia sudah menjadi tua nanti. Dan businesses kita memang akan menjadi semakin sakit, kerana orang tua tidak suka berbelanja. Tidak ada kaitan dengan fiat currency ke apa.

Tp untunglah kita, sebab kitalah orang tua tu nanti. Orang muda (anak cucu kita) pada masa tulah yang akan sengsara membayar cukai tinggi untuk kos rawatan dan pencen kita. Disebabkan kita ramai, ahli politik juga akan terus menjaga kebajikan kita. Dan kalau kita businessman yang bijak, maka kita akan dapat baca pun business apa yang akan turun dan naik berdasarkan demographic pattern ini.

Last. Tahu tak kenapa US dan China terkejar-kejar bina hubungan dengan ASEAN? Sebab demografi kita akan terus berkembang for the next 30 years, sedangkan negara maju lain dah mengecut. Dan kenapa diorg mula buat baik dengan africa? Sebab hanya Africa akan berkembang for the next 30-60 years.


Bandar Paling Padat Di Dunia Yang Tiada Undang-Undang - Kowloon Walled City

Kowloon Walled City, sebuah kawasan penempatan manusia yang paling padat di dunia, terletak di Kowloon City, Hong Kong. Dengan bersaiz 6.5 ekar iaitu 5 kali ganda saiz padang bola, ia pernah diduduki oleh 33,000 (ada yang mengatakan 50,000) penduduk pelbagai peringkat umur, namun ia telah diroboh pada tahun 1992.

Nama "Walled" City diberi yang mana tanah ini dikelilingi oleh dinding yang sangat kukuh ketika menjadi kubu ketenteraan bagi mengawasi British di China.

Bermula sebagai kubu tentera China, ia kemudiannya menjadi sebuah wilayah selepas New Territories dipajak oleh China kepada Britain pada tahun 1989. Pendek kata, ia merupakan satu petak tanah milik Britain yang dikelilingi oleh tanah China ketika itu. Bermula dengan tanah kosong, ia mula menjadi penempatan.

Namun, penempatan ini semakin padat dan bertambah dengan drastik semasa penawanan Hong Kong oleh Jepun ketika Perang Dunia Ke-2. Selepas Jepun menyerah kalah, penempatan ini menjadi kawasan setinggan.

Penempatan ini terdiri daripada lebih daripada 300 buah bangunan tinggi bersambung, yang menempatkan 8,800 buah rumah pangsa dan 1,000 buah perniagaan. Ia merupakan hasil kerja seorang arkitek tanpa bantuan dan sumbangan dari sesiapa. Walled City juga merupakan sebuah kawasan yang tidak mempunyai undang-undang kerana Britain dan China masing-masing tidak mahu bertanggungjawab ke atas kawasan ini.

Pembangunan di kawasan ini melonjak naik di antara tahun 1960an dan 1970an yang menjadikan tanah ini hampir penuh dengan bangunan 10 tingkat dan lebih. Namun, ia tidak melebihi 14 tingkat disebabkan terdapat lapangan terbang 800 meter daripada penempatan ini iaitu Lapangan Terbang Kai Tak.

Penempatan ini juga tidak dipantau dan tidak mengikut peraturan kesihatan dan keselamatan, yang menyebabkan lorong-lorong gelap di bangunan-bangunan yang berkelebaran 1 hingga 2 meter itu bocor dan air menitis di merata tempat. Pencahayaan dan saliran air juga sangat teruk. Pembinaan bandar ini yang tidak dikawal selia menyebabkan kebanyakan daripada 300 bangunan ini mempunyai asas yang teruk dan tiada utiliti.

Terdapat jambatan menghubungkan antara satu bangunan dengan bangunan lain di tingkat atas dan sangat panjang sehinggakan seseorang boleh berjalan dari utara ke selatan yang merentasi seluruh kawasan ini tanpa menjejakkan kaki di atas tanah. Disebabkan keluasan rumah tersangat kecil iaitu 23 meter persegi, ruang digunakan secara maksima dengan menghasilkan tingkat atas yang lebih luas, balkoni dan penggunaan ruang atas bumbung.

Bandar ini menjadi sangat terkenal dengan rumah pelacuran, kasino, sarang dadah serta sarang candu pada awal tahun 1980. Ia juga terkenal dengan medan selera yang menyediakan daging anjing, serta doktor gigi yang tidak bertanggungjawab boleh terlepas dari dakwaan jika berlaku apa-apa terhadap pesakit mereka. Ia menjadi syurga kepada penjenayah dan penagih dadah yang dikawal oleh kongsi gelap China.

Segala keperluan boleh dipenuhi di dalam bandar padat ini termasuklah restoran, kedai runcit dan juga salun rambut. Bagi mereka yang menjalankan perniagaan pemprosesan makanan, tujuan berpindah ke penempatan ini adalah kerana sewa yang murah dan melarikan diri daripada pemeriksa kebersihan dan jauh daripada bidang kuasa kesihatan kerajaan.

Bancian rasmi menganggarkan populasi penempatan ini sebanyak 10,004 orang pada tahun 1971 dan 10 tahun kemudian, ia menjadi 14,617 orang. Pada tahun 1987, survey yang dijalankan oleh kerajaan mendapati sebanyak 33,000 orang tinggal di penempatan ini. Menurut survey ini juga, Kowloon Walled City mempunyai kepadatan penduduk sebanyak 1,255,000 setiap satu kilometer persegi. Juga terdapat laporan bahawa penduduk di sini sebanyak 50,000 orang.

Walaupun tempat ini menjadi sarang jenayah dan kongsi gelap, namun penduduknya menjalani hidup yang aman dengan kanak-kanak bermain di bumbung apartment. Atas bumbung rumah mereka menjadi satu-satunya tempat untuk menghirup udara segar dan mencari ketenangan terperangkap di dalam rumah yang padat.

Setelah sekian lama, kerajaan Britain dan China mula mendapati penempatan ini menjadi semakin tidak dapat tertanggung lagi walaupun kadar jenayah yang rendah.

Akhirnya, keputusan telah dibuat selepas beberapa perbincangan, untuk merobohkan penempatan ini. Ramai penduduk membantah dan menentang cadangan itu dengan menjelaskan bahawa mereka gembira tinggal sebegtiu, namun ia tidak mengubah apa-apa.

Kerajaan Hong Kong diberikan pampasan sebanyak RM11.55 billion dan pemindahan bermula pada tahun 1991. Selepas proses pengusiran penduduk yang sangat sukar tamat, proses merobohkan bermula pada Mac 1993 dan tamat pada April 1994.

Kini, tapak penempatan terpadat di dunia satu ketika dulu telah dibina sebuah taman, yang diberi nama Kowloon Walled City Park.

Apabila ditannya, bekas penduduk di Kowloon Walled City rata-rata menjawab mereka paling rindukan persahabatan yang wujud ketika tinggal di situ. Menurut Heung Yin-King, anak perempuan sulung keluarga Heung yang tinggal di penempatan ini semenjak 1960an, hidup mereka sangat miskin namun mereka sangat gembira.

"Walaupun rumah kami sangat kecil sehinggakan tidak dapat memuatkan meja makan, namun kami bahagia," jelas Heung Yin-King.


5 Obsesi Dan Budaya Orang Jepun Yang Sangat Pelik

Jepun sememangnya terkenal dengan perkara-perkara luar biasa pelik, seperti budaya pelik, ciptaan pelik, sehinggalah kepada obsesi pelik. Seperti mana gadis-gadis Malaysia obses dengan berselfie, dan juga usahawan muda obses menjual produk kecantikan serta ubat kurus, di Jepun terdapat obses yang lebih pelik dan dasyat.

iluminasi.com ingin berkongsi 5 ketaksuban di Jepun yang sangat pelik.

Semua orang inginkan gigi yang putih dan tersusun rapat. Disebabkan itu, ramai yang membelanjakan ribuan ringgit untuk memperbaiki gigi mereka termasuk lah memasang pendakap gigi. Namun, ia agak berbeza di Jepun. Sesetengah wanita Jepun obses dengan apa yang dipanggil "yaeba". Wanita Jepun bangga dengan ketidaksempurnaan gigi mereka dan ada yang sanggup menggunakan khidmat doktor gigi untuk menghasilkan gigi sebegini.

Gigi yang menjadi obses ini sangat digilai dan terdapat beberapa sebab yang menyumbang kepada perkara ini termasuklah ia membuatkan seorang gadis itu menawan dan kelihatan muda, dan ada yang berpendapat wanita mengubah penampilan sebegitu untuk mengikut piawaian lelaki. Dan ia hanya menjadi obses di kalangan wanita muda sahaja.

Dengar sahaja sudah pelik, apatah lagi melakukannya. Menjilat bola mata adalah kegilaan yang diamalkan di sekolah di Jepun. Anda boleh lihat contoh obses ini di dalam youtube atau komik. Jika di Malaysia orang akan berjabat tangan bagi menunjukkan kemesraan, namun sesetengah pelajar di Jepun mereka akan menjilat bebola mata.

Terdapat laman sesawang, Naver Matome, yang mendakwa bahawa satu per tiga daripada pelajar 12 tahun mengaku melakukannya, dan ia merupakan satu masalah besar.

Seorang guru telah melaporkan semakin ramai pelajar yang mengalami ketulan pada mata dan menggunakan penutup mata bagi menyembunyikan jangkitan.

Tatu dan juga tindik adalah antara pengubahsuaian yang dilakukan oleh manusia terhadap badan mereka, bagi kebanyakan orang. Namun, di jepun terdapat satu amalan ekstrem dalam pengubahan pada badan, antaranya adalah "kepala bagel". Ia merupakan satu sub-budaya di luar kebiasaan, dan dilakukan dengan menyuntik air garam ke dalam dahi sambil menekan dengan ibu jari.

Budaya ini bermula sejak tahun 1999 dan masih wujud dalam kalangan masyarakat Jepun. Ia bukan lah sesuatu yang murah dan hanya bertahan kurang daripada 24 jam dan dahi akan menjadi seperti sediakala.

Bunyi sangat kelakar, dan ia mempunyai terma sendiri iaitu "Hamuketsu" yang bermaksud hamster dan punggung. Lebih buruk lagi, terdapat buku mengenai punggung hamster dan telah terjual sebanyak 40,000 buah serta laman Facebook yang didedikasikan kepada Hamuketsu, yang mana beribu-ribu gambar dimuat naik oleh peminat-peminatnya.

Untuk melihat lebih jelas lagi betapa obses dan gilanya orang Jepun terhadap punggung hamster adalah dengan melihat buku pertama mengenai obsesi ini iaitu Kawaisa-ni Monzetsu Hamuketsu.

Buku ini memuatkan 72 keping gambar yang mempertontonkan punggung hamster yang fotogenik. Buku ini telah terjual kesemua 7,000 salinan dan terpaksa dicetak lagi atas permintaan ramai.

Kancho adalah sejenis gurauan atau sakat dimana kanak-kanak akan menyelinap ke belakang mangsa tanpa disedari hanya untuk "mencucuk" lubang punggung antara satu sama lain menggunakan jari telunjuk sambil menjerit "Kancho". Gurauan ini diterima oleh orang ramai namun ia tidaklah digalakkan di Jepun. Namun bagi kanak-kanak, mereka biasanya tidak dimarahi jika bergurau seperti ini.

Tetapi di sekolah-sekolah Malaysia juga mempunyai perkara seperti ini namun ia hanya dilakukan ketika seseorang sedang menaiki tangga dan apabila dicucuk, penyerang akan menjerit, "Hanamichi".


Rupanya Undertaker dan Kane bukan adik beradik kandung

Bagi setiap penerbit rancangan tv, strategi pemasaran dan publisiti adalah elemen yang paling penting untuk menaikkan rating rancangan terbitan mereka. Begitu juga dengan produk-produk fizikal yang dikeluarkan dipasaran. Pelbagai kaedah digunakan untuk menarik minat pengguna. Malah ada yang sanggup berkelakuan pelik dan menjengkelkan untuk memastikan produk mereka dikenali.

Dalam dunia penyiaran, taktik ini telah lama digunapakai oleh penerbit-penerbit di luar negara. World Wrestling Entertainment(WWE) misalannya, menjadi antara rancangan tv terkemuka di Amerika padal awal 2000. Sehingga ke hari ini, ramai yang masih tidak tahu bahawa WWE itu adalah lakonan semata-mata. Pelbagai gimik dan plot telah dirangka sehinggakan kita tidak sabar menantikan wrestler kegemaran kita beraksi di kaca tv setiap malam jumaat.

Ya. Fakta yang perlu diterima oleh peminat tegar WWE. Kisah pertalian darah antara Undertaker dan Kane adalah sekadar gimik semata-mata. Segala plot yang diceritakan dalam WWE tentang kisah belakang tabir hidup mereka adalah penambah rasa dalam rancangan WWE.

Seperti yang dinyatakan diawal penulisan, semuanya adalah strategi pemasaran. Mereka membina jalan cerita yang rumit untuk memberikan fantasi kepada penonton dalam masa yang sama menarik penonton setia untuk mengikuti perkembangan watak rekaan mereka.

Mengikut cerita fiskyen WWE, ibu kandung Undertaker mempunyai hubungan dengan seorang lelaki bernama Paul Bearer, seorang pengendali majlis kematian. Hasil dari hubungan itu, mereka mempunyai seorang anak yang bernama Kane. Pelbagai krisis telah diceritakan kononnya Undertaker telah cuba membunuh keluarganya dan mencacatkan wajah adik tirinya, Kane.

Namun disebalik momokkan yang dibawa dalam storyline WWE, ini fakta sebenar tentang mereka. Nama sebenar Undertaker ialah Mark William Calaway. Beliau berasal dari Houston, Texas. Sebelum memulakan karier sebagai ahli gusti professional, beliau seorang atlet basketball dan juga graduan dalam bidang pengurusan sukan di Texas Wesleyan University. Ibu bapanya pula bernama Compton Calaway dan Betty Catherine Truby, dan adik beradik kandungnya David, Michael, Paul dan Timothy.

Glenn Thomas Jacobs ataupun 'Kane' pula merupakan seorang ejen insurans yang berasal dari  Tennessee, USA. Kane memulakan kerjaya sebagai seorang ahli gusti professional pada tahun 1992 dibawah naungan  Smoky Mointain Wrestling(SMW) sebelum memasuki kancah mainstrem gusti professional WWF/WWE pada 1995.

Pelbagai watak telah dibawa oleh Jacob sepanjang penglibatannya dalam WWE, sehingga pada 1997 beliau tampil dengan watak Kane, yang lengkap dengan sut bermotifkan api dan lengkap bertopeng. Dia dikatakan adik tiri kepada Undertaker, yang pada masa itu turut sama-sama dalam WWE.

Mereka berdua digelar sebagai The Brothers of Destruction kerana pernah berganding sebagai satu pasukan dalam WWE: Royal Rumble 2001 menyingkirkan pesaing yang lain.  Kemudian gandingan mereka kembali menguasai edisi Smackdown pada tahun yang sama menewaskan Rikishi dan Haku dalam perlawanan brutal First Blood.

Pada edisi  No Way Out 2001, Mereka juga telah berjaya merangkul gelaran No Way Out 2001 dengan mengalahkan Dudlez Boys(Bubba Ray dan D-Von), Edge, dan Christian.

Pada WrestleMania X-Seven pula, mereka berjaya memenangi gelaran WWF Hardcore Championship dengan Kane menewaskan Raven dan Big Show, manakala Undertaker menewaskan Triple H.

Jumlah penonton WrestleMania paling ramai pernah dicatatkan ialah pada WrestleMania 3 di Pontiac Michigan pada 29 Mac 1987, iaitu seramai 93,173 penonton yang hadir.

The Rock, Triple H dan Randy Orton masing-masing berkongsi jumlah kejuaraan yang sama pada WWE World Heavyweight Championship dengan 8 kejuaraan seorang.

Sejak awal kewujudan WWE,  sudah 120 ahli gusti yang pernah menyandang gelaran WWE World Heavyweight Champions.

Selepas meninggalkan WWE, ahli gusti professsional CM Punk telah menjadi penulis untuk Marvel Comics and Vertigo Comics (DC Imprint).

Rey Mysterio memegang rekod paling lama berada di dalam gelanggan ketika perlawanan Royal Rumble


3 Tanda Lahir Yang Sangat Pelik Dan Jarang Berlaku

Tanda lahir adalah tanda yang terdapat pada tubuh badan seseorang yang tidak mempunyai fungsi dan wujud semenjak seseorang itu dilahirkan. Namun, bukan semua individu mempunyai tanda lahir. Antara contoh tanda lahir termasuklah tompok berwarna dan juga ketumbuhan seperti tahi lalat yang mempunyai bulu.

Namun, dalam populasi manusia melebihi 7 billion orang, terdapat mereka yang mempunyai tanda lahir yang sangat berbeza dan membuatkan mereka menjadi berbeza daripada manusia lain. Kadang-kadang, tanda lahir seperti ini membuatkan mereka disisihkan oleh masyarakat.

iluminasi.com ingin berkongsi tanda-tanda lahir yang sangat jarang berlaku di atas muka bumi.

Sekali pandang nampak macam serigala jadian, tapi hanya separuh. Tapi ia sebenarnya adalah tanda lahir yang sangat besar dan berbulu pada badan. Lelaki ini yang digelar sebagai "cimpanzi" ini, Zhang Hongming dari Chongqing, selatan timur China, telah membuat rayuan kepada para doktor untuk membuang tompok hitam berbulu pada badannya.

Tompok itu menutup separuh daripada bahagian belakangnya dan juga bahagian depan badanya iaitu di dada. Disebabkan kemiskinan yang di alami keluarga Zhang, beliau tidak mampu diberikan rawatan ketika kecil. Ia dikenali sebagai "congenital giant pigmented nevus" yang sangat jarang yang juga dikenali sebagai tahi lalat berbulu gergasi.

Zhang akan melarikan diri setiap kali orang berdekatannya berbisik-bisik antara satu sama lain. Hospital Pembedahan Plastik Hua Mei telah bersetuju untuk memberikan rawatan kepada Zhang secara percuma selepas mengetahui mengenai ceritanya.

Apa yang berlaku pada Zhang ini merupakan tanda lahir yang sangat jarang berlaku dan hanya 3% daripada populasi manusia atas muka bumi ini sahaja yang mengalami masalah ini.

Seorang kanak-kanak di Dehui, wilayah Jilin yang berusia 8 tahun, An Qi, mempunyai tanda lahir seperti topeng hitam berbulu menyelaputi separuh daripada wajahnya. Lahir dengan tanda lahir yang sangat yang menutup bahagian kanan wajahnya itu, dan tanda itu menjadi semakin besar setelah An Qi membesar dan mula ditumbuhi bulu yang tebal.

Hospital Pembedahan Plastik Min Yi di Changchun, China bersetuju untuk menjalankan pembedahan membuang tanda lahir itu tanpa bayaran. Menurut presiden hopital tersebut, Zheng Xioqin, ia adalah sesuatu yang sangat jarang untuk dilahirkan dengan tahi lalat berbulu sebesar itu di bahagian muka.

Didier Montalvo, mengalami Congenital Melanocytic Nevus, yang menjadikan tahi lalat di belakang bahagian badannya membesar sehingga menutup keseluruhan belakangnya seolah-olah seperti cangkerang kura-kura. Didier digelar sebagai "turtle boy" dan sering diejek rakan-rakan sebaya.

Dia juga tidak tertekan ketika kerana diejek dan digelarkan dengan pelbagai nama oleh rakannya, yang kemudiannya tidak dibenarkan ke sekolah disebabkan ketumbuhan itu.

Komuniti di kampung tempat tinggal Didier, sangat takut dan risau apa yang berlaku terhadap Didier adalah sumpahan dari kuasa jahat kerana ibu Didier hamilkannya ketika gerhana bulan. Ibunya tidak mampu untuk membiayai kos pembedahan untuk membuang tanda lahirnya itu.

Namun, Neil Bulstrode, seorang pakar bedah plastik, telah terbang bersama kumpulannya, dari Great Ormond Street Hospital di London ke Bogota, Colombia setelah mengetahui mengenai kes Didier.

Kini, Didier sudah tidak lagi mempunyai tanda lahir itu dan hidup seperti kanak-kanak biasa.